Kamera badan pantau pegawai tiada integriti

KUALA LUMPUR – Penggunaan kamera badan mampu mengurangkan kes salah
laku anggota penguat kuasa dan kebocoran hasil negara.

Peguam, M Hafiz Zainol Abidin yang ditemubual Sinar Harian menyatakan,
dari satu sudut ia mungkin boleh mengurangkan kes berkaitan salah laku
mana-mana penguat kuasa kerana setiap pergerakan dan tindakan mereka akan
dipantau.

“Ia menjadi salah satu mekanisme pemantauan ketat terhadap mereka.
Langkah ini akan lebih mendidik dan memastikan setiap tugasan pihak penguat
kuasa mengikut prosedur operasi standard (SOP). Ini perkembangan yang positif,”
katanya.

Menurut beliau lagi, cadangan itu juga tidak memerlukan sebarang
pindaan dan penggubalan akta sedia ada, hanya memerlukan arahan tetap atau
pekeliling kepada pihak penguat kuasa dan memerlukan tempoh percubaan.

Selain itu, rakaman video juga merupakan ‘documentary evidence’, satu
bentuk pembuktian yang diterima dari sudut undang-undang dan terpakai dalam
proses pengadilan di mahkamah, malah pembuktian cara ini lebih jelas dan tepat.

Terdahulu, Perdana Menteri, Tun Dr Mahathir Mohamad kelmarin
menjelaskan, kerajaan bercadang untuk menggunakan kamera badan kepada semua
anggota polis, Jabatan Kastam Diraja Malaysia dan Jabatan Imigresen sebagai
usaha mengekang kebocoran hasil negara.

Beliau berkata, langkah tersebut diambil berikutan negara kerugian
sekitar RM3 hingga RM5 bilion setahun akibat masalah integriti pegawai dan
kekurangan peralatan teknologi terkini sehingga mengalami kebocoran hasil di
pintu keluar masuk negara.

Mengikut statistik, rasuah dalam kalangan penjawat awam dan penguat
kuasa kebanyakannya bukanlah dari mereka yang berpangkat tinggi.


MAYAT PEMANDU HILUX TERJUNAM DI SUNGAI DIJUMPAI

BESUT: Seorang lelaki yang dipercayai lemas selepas kenderaan pacuan empat roda yang dipandunya terjunam di sungai dekat Jambatan Tembila pada semalam telah ditemui kira-kira jam 6.09 petang tadi.

Jasad Shukri Wahab, 52, ditemui oleh orang awam kira-kira 6 kilometer dari lokasi kenderaan jenis Toyota Hilux yang dinaiki bersama isterinya dilaporkan terjatuh.

Menurut Penolong Pengarah Operasi Jabatan Bomba Dan Penyelamat Terengganu, Muhammad Basri Kamarazaman, mayat lelaki itu ditemui tersangkut pada pukat oleh orang awam yang turut membantu dalam operasi pencarian tersebut.

Mayat Shukri berjaya dibawa ke daratan pada jam 6.40 petang sebelum di hantar ke Unit Forensik Hospital Besut untuk siasatan lanjut.

Semalam, Berita AlHijrah melaporkan, perjalanan mangsa dari Bachok ke Kuala Terengganu untuk menghantar kad undangan majlis perkahwinan anak perempuannya berakhir tragedi apabila kenderaan pacuan empat roda yang dipandu terjunam ke dalam Sungai Tembila di Kampung Pengkalan Kubur. –AlHijrah Online


KERAJAAN PERSEKUTUAN AKAN DIBENTUK DALAM MASA TERDEKAT – MUHYIDDIN

KUALA LUMPUR: Pengerusi Perikatan Nasional (PN) Tan Sri Muhyiddin Yassin hari ini memberi jaminan kerajaan Persekutuan akan dapat dibentuk dalam masa terdekat.

Menurutnya beliau telah menerima kunjungan Pengerusi Gabungan Parti Sarawak (GPS) Tan Sri Abang Johari Tun Openg dan Presiden PAS Tan Sri Abdul Hadi Awang pagi ini berkenaan perkara itu.

“Rundingan juga sedang dibuat dengan parti-parti lain yang sehaluan dan Ahli Parlimen Bebas. Insya-Allah, kerajaan Persekutuan akan dapat dibentuk dalam masa terdekat,” katanya menerusi hantaran di laman Facebook dan Twitternya, hari ini.

Beliau turut memuat naik sekeping gambar yang memperlihatkan perbincangan antara beliau, Abdul Hadi dan Abang Johari, yang juga merupakan Premier Sarawak.

Pilihan Raya Umum ke-15 (PRU15) semalam menyaksikan situasi Parlimen tergantung apabila tiada parti mendapat majoriti mudah untuk membentuk kerajaan Persekutuan baharu.

Pakatan Harapan (PH) memenangi 82 kerusi, PN (73); Barisan Nasional (30), Gabungan Parti Sarawak (GPS) (22), Gabungan Rakyat Sabah (GRS) (6); Warisan (3); Bebas (2) dan Parti Bangsa Malaysia (PBM) serta Parti Kesejahteraan Demokratik Masyarakat (KDM) masing-masing meraih satu kerusi.

Semalam Muhyiddin yang juga bekas Perdana Menteri berkata PN sedia menjalinkan kerjasama dengan mana-mana parti yang dapat menerima prinsip dan perjuangan gabungan itu dalam membentuk kerajaan yang bersih dan stabil, kecuali dengan PH. –AlHijrah Online


SULTAN JOHOR: GURU SEHARUSNYA MENJADI CONTOH KEPADA ANAK MURID, AMBIL SUNTIKAN VAKSIN

JOHOR BAHRU: Sultan Johor, Sultan Ibrahim Sultan Iskandar bertitah kakitangan awam termasuk golongan guru perlu memahami betapa pentingnya pengambilan vaksin untuk melindungi diri, keluarga, serta masyarakat.

Titah baginda, pengambilan vaksin adalah penting dan perlu dipertingkatkan bagi mencapai sasaran imuniti kelompok di negara ini, seterusnya berupaya membendung penularan jangkitan COVID-19.

“Guru-guru patut jadi contoh dan melindungi anak murid, bukannya membahayakan mereka, apatah lagi sesi persekolahan akan dibuka tidak lama lagi. Saya dan keluarga juga sudah lengkap mengambil dua dos vaksin.

“Jangan mudah terpengaruh dengan golongan anti vaksin sebagaimana saya tegaskan sebelum ini. Percayalah pakar perubatan kita yang bertauliah. Mereka yang menolak vaksin tanpa sebab yang sahih seolah-olah merelakan diri dijangkiti,” titahnya menerusi laman Facebook Sultan Ibrahim Sultan Iskandar.

Baginda bertitah demikian bagi mengulas laporan seramai seramai 779 guru di Johor enggan menerima suntikan vaksin COVID-19.

Semalam, Exco Pendidikan, Penerangan, Warisan dan Budaya Johor Mazlan Bujang berkata, Jabatan Pendidikan Negeri Johor (JPNJ) akan membantu memberi penerangan kepada kumpulan guru terbabit mengenai kebaikan vaksin supaya mereka sedia menerima suntikan.

“Saya berharap agar semua rakyat Johor dapat suntikan vaksin dengan segera, supaya boleh kembali bekerja, berniaga dan menjalani kehidupan seperti biasa,” titah baginda.

Tunku Mahkota Johor, Tunku Ismail Sultan Ibrahim juga semalam bertitah akan berjumpa dengan Pengarah Pendidikan Johor dan kira-kira 779 guru yang didakwa enggan menerima suntikan vaksin COVID-19.—AlHijrah Online

—AlHijrah Online


KORBAN AKIBAT PESAWAT TERHEMPAS DI TASIK TANZANIA CECAH 19 ORANG

DAR ES SALAAM: Angka korban akibat pesawat Tanzania terhempas di Tasik Victoria meningkat kepada 19 nyawa pada Ahad, kata Perdana Menteri Kassim Majaliwa.

Majaliwa yang melawat lokasi nahas di pantai Tasik Victoria di daerah Bukoba, Kagera berkata beberapa penumpang mungkin masih terperangkap dalam bangkai pesawat berkenaan.

Pihak Berkuasa Penerbangan Awam (TCAA) memaklumkan bahawa penerbangan Precision Air dengan nombor pendaftaran 5H-PWF dalam perjalanan dari Dar es Salaam ke Bukoba mengalami masalah ketika mendarat pada 8.45 pagi waktu tempatan (0545 GMT), lapor Xinhua.

Pegawai perubatan wilayah Kagera, Isesanda Kaniki sebelum ini berkata sekurang-kurangnya tiga mangsa iaitu dua lelaki dan seorang wanita meninggal dunia ketika menerima rawatan di hospital.

Precision Air memaklumkan dalam satu kenyataan bahawa pesawat itu membawa 39 penumpang termasuk 38 dewasa dan seorang bayi serta empat anak kapal sebelum terhempas di Tasik Victoria ketika  menghampiri lapangan terbang Bukoba.

Pasukan penyiasat terdiri kakitangan teknikal Precision Air dan pakar penerbangan dari TCAA dihantar untuk menyertai pasukan penyelamat, menurut kenyataan itu.–AlHijrah Online


12 INDIVIDU TERMASUK YOUTUBER DITAHAN BERGADUH DI GELANGGANG FUTSAL

SUBANG JAYA: Seorang Youtuber termasuk 11 lelaki ditahan polis kerana dipercayai terlibat dalam kejadian pergaduhan di sebuah gelanggang futsal di Taman Perindustrian Subang.

Ketua Polis Daerah Subang Jaya, Asisten Komisioner Abd Khalid Othman berkata, semua individu itu ditahan kira-kira jam 1 pagi tadi dalam dua serbuan di sekitar Lembah Klang.

“Youtuber tersebut dipercayai terlibat dalam kejadian berkenaan turut ditahan bagi membantu siasatan.

“Suspek akan direman mengikut Seksyen 147 Kanun Keseksaan,” katanya.

Tambahnya, pergaduhan tersebut berlaku akibat perselisihan faham semasa perlawanan persahabatan futsal yang melibatkan dua pasukan.

Abd Khalid berkata, kejadian berpunca apabila seorang remaja melakukan terjahan keras terhadap seorang lelaki ketika permainan.

Bagaimanapun, individu yang cuba meleraikan pergaduhan tersebut dipukul oleh kira-kira 10 individu, katanya.—AlHijrah Online


20 TERBUNUH BERTEMPUR DI JAWF, YAMAN

SANA’A: Pertempuran di antara tentera kerajaan Yaman dengan pemberontak Houthi di timur laut wilayah Jawf semalam mengorbankan sekurang-kurangnya 20 pejuang daripada kedua-dua pihak, kata jurucakap kerajaan tempatan dalam satu kenyataan rasmi.

Memetik Xinhuanet, pertempuran di kawasan al-Aqabah, pinggir barat daya wilayah Jawf, mencederakan puluhan mangsa dan berpuluh keluarga terpaksa melarikan diri, kata seorang pegawai di Jawf yang enggan dikenali.

Beliau berkata pertempuran itu merebak ke kawasan berhampiran bandar lama Baraqish, juga di Jawf, kira-kira 140km timur laut bandar Sana’a.

Sementara itu, tentera pakatan diketuai Arab Saudi meneruskan serangan udara ke atas kawasan Houthi dengan TV Masirah melaporkan sekurang-kurangnya 21 serangan udara berlaku semalam.

Pertempuran dan serangan udara itu juga memuncak di beberapa bahagian di daerah Nehm di Sana’a ketika pemberontak Houthi menguasai pergunungan yang menghadap jalan yang menghubungkan Sana’a dengan wilayah Jawf dan Marib, demikian menurut laman web pro-pemerintah al-Masdar Online.

Pertempuran di Nehm dan Jawf meningkat selepas serangan peluru berpandu Houthi minggu lalu di wilayah Marib yang mengorbankan lebih 100 tentera Yaman.

Utusan PBB Yaman, Martin Griffiths menyeru semua pihak di Yaman “supaya menghentikan kegiatan kententeraan,” dalam amarannya bahawa peningkatan seperti itu akan menggagalkan proses damai.

Yaman terbelenggu dalam perang saudara sejak lewat 2014 ketika pemberontak Houthi disokong oleh Iran menguasai sebahagian besar wilayah utara negara itu dan memaksa Kerajaan Yaman yang sah diketuai Presiden Abd-Rabbu Mansour Hadi, lari dari Sana’a. — Terjemahan AlHijrah Online


HFMD: MELAKA TUTUP TASKA, TADIKA JIKA DIARAHKAN KKM

MELAKA: Melaka hanya akan menutup kesemua taska dan tadika sekiranya mendapat nasihat atau arahan daripada Kementerian Kesihatan (KKM), walaupun kes mingguan penyakit tangan, kaki dan mulut (HFMD) di negeri itu meningkat.

Exco Hal Ehwal Wanita, Pembangunan Keluarga dan Kebajikan negeri Datuk Kalsom Nordin berkata setakat ini hanya 11 pusat asuhan kanak-kanak diarah tutup di Melaka sejak HFMD mula menular.

“Bagaimanapun setakat ini, tiada arahan penutupan bagi kesemua tadika, taska dan pusat jagaan harian di Melaka. Jika ada arahan mengenai penutupan itu baru kami tutup kesemuanya,” katanya kepada pemberita di sini, hari ini.

Beliau berkata demikian selepas merasmikan Program Keselamatan dan Kesihatan di Dataran Majlis Bandaraya Melaka Bersejarah (MBMB), yang turut dihadiri Ketua Polis Melaka Datuk Zainol Samah.

Terdahulu media melaporkan, kes HFMD di Melaka mencatatkan peningkatan ketara iaitu 977 kes setakat minggu lepas berbanding hanya 95 bagi tempoh sama tahun lalu.

Sementara itu, Pengarah Jabatan Kesihatan negeri Dr Rusdi Abd Rahman berkata 13 kluster telah dilaporkan melibatkan 11 premis iaitu tujuh di Jasin, tiga di Melaka Tengah dan sebuah premis di Alor Gajah, di bawah Akta Pencegahan dan Pengawalan Penyakit Berjangkit 1988. – AlHijrah Online


JANGAN BAWA ANAK KECIL KE BAZAR, ELAK JANGKITAN COVID-19

BAGAN SERAI:  Ibu bapa dinasihatkan supaya tidak membawa anak-anak kecil mengunjungi bazar Ramadan bagi mengelakkan mereka terdedah kepada jangkitan COVID-19 walaupun negara telah memasuki Fasa Peralihan ke Endemik.

Timbalan Menteri Kesihatan Datuk Dr Noor Azmi Ghazali berkata kawasan sesak yang sempit dengan orang ramai merupakan suasana yang tidak baik kepada kanak-kanak terutamanya mereka yang tidak mempunyai perlindungan vaksinasi.

“Melihat suasana hari pertama bazar Ramadan di Bagan Serai ini, kami dapati ramai pengunjung membawa anak kecil di tempat yang penuh sesak.

“Kalau tempat sempit ini sebaiknya jangan bawa anak-anak, kita tidak mahu menyambut Ramadan dalam keadaan sedih dan sibuk di hospital,” katanya.

Beliau yang juga Ahli Parlimen Bagan Serai berkata demikian ketika ditemui pemberita selepas mengedarkan kurma di Bazar Ramadan Bagan Serai di sini semalam.

Dr Noor Azmi berkata data terkini menunjukkan vaksinasi kanak-kanak hanya sebanyak 38 peratus manakala remaja 91.7 peratus dan dos penggalak pula 67.3 peratus.

“Ini menunjukkan vaksinasi membabitkan kanak-kanak masih di tahap yang perlahan dan kami berharap ibu bapa mendapatkan vaksinasi untuk anak-anak mereka secepat mungkin,” katanya.

Dalam perkembangan lain, Dr Noor Azmi berkata keputusan memendekkan tempoh kuarantin dan memanggil petugas kesihatan yang dijangkiti COVID-19 untuk kembali bekerja bagi mengatasi masalah kekurangan kakitangan di hospital dilakukan berdasarkan fakta sains dan nasihat pakar.

Beliau berkata orang ramai tidak perlu bimbang kerana keputusan itu juga adalah syor Kumpulan Kerja Teknikal (TWG) yang membuat penilaian data saintifik dan bukannya secara semberono.

“Kuarantin dipendekkan kerana pekerja Kementerian Kesihatan (KKM) juga terkena jangkitan COVID-19, antaranya menjadi kontak rapat namun rawatan dan program (tugas) di hospital agak tergendala sekiranya mereka menjalani kuarantin yang lama.

“Oleh itu, penilaian dibuat daripada mereka yang telah divaksinasi sepenuhnya dan menerima dos penggalak serta tiada simptom lagi selain tiada rekod komorbid barulah diberi kuarantin pendek supaya dapat kembali bekerja dan menjalankan tugas.

“Ini amat penting supaya keadaan hospital tidak terganggu dan lumpuh,” katanya.

Baru-baru ini, gabungan pekerja penjagaan kesihatan menggesa KKM untuk mempertimbangkan semula keputusan memendekkan tempoh kuarantin kepada pekerja kesihatan dan sebaliknya memperkenalkan perlindungan tambahan.–AlHijrah Online


SURAH AL-SAJDAH DIPILIH UNTUK PROGRAM MALAYSIA #QURANHOUR

KUALA LUMPUR: Surah Al-Sajdah dipilih pada program Malaysia #QuranHour yang diadakan bagi menyemarakkan sambutan Bulan Kebangsaan 2022.

Program yang dijalankan serentak di seluruh negara hari ini menyaksikan sebanyak 1,894 lokasi didaftarkan untuk penganjuran program, selain satu lokasi di luar negara iaitu Brunei.

Di Putrajaya,  kira-kira 3,000 jemaah hadir bagi mengimarahkan program Malaysia #QuranHour di Masjid Tuanku Mizan Zainal Abidin selepas dua tahun program itu dijalankan secara sederhana disebabkan penularan wabak COVID-19.

Ketua Pegawai Eksekutif Yayasan Warisan Ummah Ikhlas (WUIF) Marhaini Yusoff berkata program bertemakan ‘Malaysia Bersujud: Keluarga Malaysia Teguh Bersama’ berjaya menarik peserta dari seluruh negara untuk bersama-sama menghayati surah Al-Sajdah sebagai satu solusi untuk mengatasi kesombongan dalam diri insan.

Program yang bermula pada 12 tengah hari itu dimulakan dengan bacaan Surah Al-Fatihah, Al-Baqarah ayat 1 hingga 5, diikuti Surah Al-Sajdah dengan bimbingan Qari Wan Fakhrul Razi Wan Mohamad, Aiman Ridhwan Mohamad Ramlan, Amirahman Abas, Abdul Khair Jalil, Ahmad Tirmizi Ali dan Ahmad Tarmizi Abdul Rahman.

Program itu turut melibatkan sesi tadabbur oleh Ketua Pegawai Penyelidik WUIF Fazrul Ismail,  Pegawai Khas Ketua Pengarah JAKIM Mohamad Zarifi Mohamad Daud serta pensyarah di Jabatan Usuluddin, Universiti Sultan Azlan Shah Dr Syafiq Sahimi. – AlHijrah Online


SEMUA PERKHIDMATAN REL KENDALIAN RAPID KL BEROPERASI 4 PAGI, 31 OGOS

KUALA LUMPUR:  Semua operasi rel merangkumi tren Transit Aliran Ringan (LRT), Transit Aliran Massa (MRT) dan Monorel akan bermula seawal 4 pagi pada 31 Ogos ini sempena sambutan Hari Kebangsaan 2023 di Dataran Putrajaya.

Rapid KL dalam satu kenyataan hari ini memaklumkan 50 bas perantara percuma disediakan dari Stesen MRT Putrajaya Sentral ke Dataran Putrajaya yang turut akan beroperasi bermula 4 pagi.

Selain itu, tiga perkhidmatan bas perantara percuma merangkumi laluan MRT Putrajaya Sentral ke Dataran Putrajaya, Kompleks Nasyrul Quran Presint 14 dan Marina Putrajaya juga disediakan.

Bertemakan “Malaysia MADANI: Tekad Perpaduan, Penuhi Harapan”, sambutan berkenaan yang bertaraf nasional dan berskala besar dijangka menerima pengunjung menjangkau 100,000 orang.

Putrajaya sebelum ini menjadi lokasi sambutan Hari Kebangsaan pada 2003, 2005, 2018 dan 2019.–AlHijrah Online


TRAGEDI REMPUHAN ITAEWON: ACARA HALLOWEEN, PERSEMBAHAN K-POP DIBATALKAN

SEOUL: Kebanyakan perayaan Halloween, acara dan perarakan serta persembahan bintang K-pop dibatalkan, lapor Agensi Berita Yonhap memetik kerajaan dan penganjur pada Ahad, di saat negara berkabung atas kematian sekurang-kurangnya 153 orang dalam kejadian rempuhan pada Sabtu.

Lebih 103 yang lain turut cedera dalam kejadian yang berlaku di lereng bukit di Itaewon, Seoul susulan puluhan ribu orang mengunjungi kawasan itu sempena perayaan Halloween.

Kerajaan menetapkan tempoh berkabung bermula Ahad hingga Sabtu dan mengarahkan bendera di bangunan kerajaan dan pejabat awam dikibarkan separuh tiang.

Agensi superstar global BTS, Big Hit mengumumkan akan menangguhkan semua aktiviti yang dijadualkan untuk debut solo Jin “The Astronaut” dengan kumpulan rock British Coldplay.

SM Entertainment yang mengendalikan artis seperti Girls’ Generation, EXO, Super Junior, NCT dan aespa turut mengumumkan acara Halloween yang dijadual pada hari itu dibatalkan.

Jenama fesyen mewah Gucci memaklumkan pihaknya akan membatalkan pertunjukan fesyen yang dijadual diadakan di Seoul pada Selasa.

Festival OneAsia Busan — dijadualkan pada Ahad depan di bandar selatan Busan — juga dibatalkan.

Acara itu mengetengahkan beberapa bintang K-pop dan dijangka dihadiri 40,000 orang.

Taman hiburan bertemakan Lego Legoland yang terletak di Chuncheon, 75 kilometer timur Seoul, memaklumkan pihaknya membatalkan perayaan Halloweennya.

Kebanyakan pasar raya di seluruh negara turut membatalkan acara Halloween dan menanggalkan hiasan serta poster mempromosikan sambutan berkenaan. –AlHijrah Online


Isu Zakir Naik: Kenapa perlu berjiwa kerdil?

KUALA TERENGGANU – Sesetengah umat Islam yang bersikap apologetik  dengan memberikan laluan kepada golongan yang menolak pendakwah bebas, Dr Zakir Naik dilihat berjiwa kerdil yang bergantung hayat kepada  sokongan pihak tertentu.

Ahli Parlimen Kuala Terengganu, Ahmad Amzad Hashim berkata, apa yang
mendukacitakan, golongan tertentu yang berterusan memberi tekanan
hanyalah segelintir sedangkan tokoh itu diterima baik oleh umat Islam di
 negara ini.

Menurutnya, beliau memandang serius perkembangan akhir-akhir ini dalam isu melibatkan Dr Zakir yang sedang diberi tekanan oleh pemimpin DAP agar diusir keluar dari Malaysia.

“Sedangkan kita tahu beliau terkenal dengan ceramah perbandingan
agama yang mendorong ramai masuk Islam secara sukarela. Tetapi tidak
pernah ada laporan beliau memaksa orang hadir ke ceramahnya atau memaksa
 sesiapa untuk masuk Islam.

“Islam melarang sebarang paksaan dalam soal kepercayaan. Perbincangan, perbahasan yang bersifat akademik dengan merujuk sumber-sumber berautoriti adalah sesuatu diterima oleh masyarakat yang bertamadun,” katanya kepada Sinar Harian semalam.

Jelas Amzad, beliau melihat ceramah Dr Zakir di mana-mana pun tiada yang  berlangsung dalam suasana kebencian, pergaduhan dan permusuhan.

Katanya, ceramah pendakwah itu memang akan mencabar pemikiran orang yang tidak sama kepercayaan tetapi sebagai manusia yang bertamadun, masyarakat boleh menerima atau menolak hujah beliau.

“Di Malaysia yang menjunjung demokrasi berparlimen, kebebasan bersuara adalah satu prinsip asas dengan syarat-syarat tertentu yang menjaga kepentingan kerukunan masyarakat.

“Perlembagaan Malaysia meletakkan Islam sebagai agama Persekutuan,
kerana itu adalah munasabah Islam dikembangkan melalui pelbagai
pendekatan dakwah yang dibenarkan oleh Islam,” katanya.

Katanya, apa yang tidak boleh diterima adalah ucapan berapi-api yang bersifat  menghasut kebencian, permusuhan dan pergaduhan yang membawa kepada  kecederaan fizikal dan harta benda. – SINAR HARIAN


PDRM LAKSANA SJR DI LOKASI STRATEGIK SELURUH NEGARA

KUALA LUMPUR: Polis Diraja Malaysia (PDRM) melancarkan sekatan jalan raya (SJR) di lokasi-lokasi strategik di setiap daerah di seluruh negara mulai semalam sehingga satu tarikh ditetapkan bagi menjamin tahap keselamatan dan ketenteraman awam.

Ketua Polis Negara Tan Sri Acryl Sani Abdullah Sani berkata pelaksanaan SJR itu adalah sebahagian daripada usaha PDRM untuk mencegah jenayah melalui peningkatan tahap omnipresence atau kehadiran anggota polis dan akan dijalankan secara penugasan 24 jam.

“Demi keselesaan pengguna jalan raya dan kelancaran lalu lintas, tiada halangan SJR akan dijalankan pada waktu puncak dan waktu siang.

“Orang ramai diminta memberikan kerjasama dalam mematuhi arahan yang diberikan ketika melalui SJR terutamanya di luar waktu puncak,” katanya dalam kenyataan hari ini.

Acryl Sani berkata masyarakat tidak perlu bimbang untuk menjalankan aktiviti harian dan PDRM memberi jaminan bahawa tahap keselamatan adalah terkawal.–AlHijrah Online


MENABUNG SEJAK 14 TAHUN LEPAS, EMPAT BERADIK TERUJA DAPAT TUNAI HAJI BERSAMA

SEREMBAN: Empat beradik di sini tidak menyangka dapat merealisasikan impian mereka sejak sekian lama menjadi tetamu Allah, apabila terpilih untuk menunaikan ibadah haji bersama-sama pada tahun ini.

Meluahkan kesyukuran, Siti Norsaliana Abu Khalid, 35, berkata ia merupakan rezekinya bersama tiga adik-beradiknya iaitu Muhammad Saffuan, 34, Siti Norkhariah, 27, dan Muhammad Syahid, 18, selepas mula menabung sejak 2008 dan mendaftar haji pada tahun yang sama.

Malah suami Siti Norsaliana iaitu Mohd Zamzuri Ali, 36, dan adik iparnya Siti Analiza Mak Tapin, 34, turut sama menyertai mereka untuk mengerjakan ibadah haji itu.

“Saya ada seorang lagi adik yang juga menerima tawaran menunaikan haji pada tahun ini, tetapi dia baru melakukan pembedahan lutut dan terpaksa menolak tawaran tersebut.

“Ibu dan ayah juga dapat tawaran tunai haji, tetapi disebabkan mereka pernah menunaikannya sebelum ini mereka menolak dan ingin memberi peluang kepada orang lain,” kata anak sulung itu kepada Bernama di sini.

Siti Norsaliana yang menetap di Taman Kobena, Senawang berkata dia bersama adik-beradiknya berasa terkejut dan gementar, selepas menerima surat untuk mengerjakan Rukun Islam kelima itu pada April lepas namun mengakui teruja dengan segala persiapan sudah dilakukan sejak Aidlfitri lepas.

Jelasnya, dia pernah menolak tawaran untuk mengerjakan ibadah haji kali pertama pada 2020 namun disebabkan berfikiran masih muda ditambah COVID-19 melanda dunia ketika itu, Siti Norsaliana terpaksa menangguhkannya.

“Saya berasa amat sedih ketika tahun tersebut, mungkin niat ketika itu tidak betul jadi saya pujuk hati dan pujuk suami…mungkin ini jalannya dan Alhamdulillah rezeki datang pada tahun ini,” katanya.

Siti Norsaliana berkata mereka dijadualkan berlepas ke Tanah Suci Mekah pada hari ini dari Lapangan Terbang Antarabangsa Kuala Lumpur (KLIA). –AlHijrah Online


TPM AHMAD ZAHID MULA TUGAS SECARA RASMI DI PERDANA PUTRA

PUTRAJAYA: Timbalan Perdana Menteri Datuk Seri Dr Ahmad Zahid Hamidi hari ini memulakan tugas secara rasmi di Perdana Putra di sini.

Ahmad Zahid yang mengenakan sut serba hitam, disambut Ketua Setiausaha Negara Tan Sri Mohd Zuki Ali sebaik tiba di perkarangan Kompleks Perdana Putra pada pukul 8 pagi.

Beliau kemudiannya mengimbas kad perakam waktu di pejabatnya di Aras 4 sebelum mengaminkan doa yang dipimpin oleh Penolong Pegawai Hal Ehwal  Islam Jabatan Perdana Menteri Kamruzaman Abdul Aziz.

Ahli Parlimen Bagan Datuk itu kemudiannya memasuki pejabatnya serta menandatangani Buku Selamat Datang.

Ahmad Zahid, 69, diumumkan sebagai Timbalan Perdana Menteri serta memegang portfolio Menteri Kemajuan Desa dan Wilayah oleh Perdana Menteri Datuk Seri Anwar Ibrahim pada Jumaat lepas.

Pada Sabtu lepas, Ahmad Zahid yang juga Pengerusi Barisan Nasional (BN) antara 27 jemaah Kabinet mengangkat sumpah jawatan di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara.

Ahmad Zahid hari ini juga dijadual menghadiri mesyuarat khas jemaah menteri yang pertama dipengerusikan oleh Perdana Menteri.

Perdana Putra menempatkan pejabat-pejabat utama dalam pentabiran negara seperti Pejabat Perdana Menteri, Pejabat Timbalan Perdana Menteri dan Pejabat Ketua Setiausaha Negara.-AlHijrah Online


PKP 2.0: WAKTU OPERASI RESTORAN DAN KEDAI MAKAN AKAN DIPERTIMBANGKAN

KOTA TINGGI: Waktu operasi restoran dan kedai makan sepanjang tempoh Perintah Kawalan Pergerakan (PKP) akan dipertimbangkan kerajaan, iaitu dari jam 8 malam kepada 10 malam.

Menteri Kanan (Perdagangan Antarabangsa dan Industri), Datuk Seri Mohamed Azmin Ali berkata, ia susulan rayuan pengusaha restoran dan kedai makan yang mahu waktu operasi mereka dilanjutkan.

Tambahnya, perkara tersebut telah dipanjangkan kepada Menteri Kanan (Keselamatan), Datuk Seri Ismail Sabri Yaakob untuk tindakan seterusnya.

“Kita akan pertimbangkan rayuan pemilik restoran dan kedai makan, namun semua tertakluk kepada situasi semasa COVID-19 dan pendapat Kementerian Kesihatan Malaysia (KKM),” katanya selepas bergotong-royong membersihkan Balai Raya Kampung Tembioh yang merupakan sebahagian Program Misi Bantuan Banjir MITI dan Misi 2021 di sini hari ini.

Terdahulu, Ismail Sabri mengumumkan, aktiviti  di restoran, kedai, gerai, kenderaan saji (food truck) dan penjaja tepi jalan di negeri terbabit PKP dibenarkan beroperasi dari pukul 6 pagi hingga 8 malam.—AlHijrah Online


IRAN BERI AMARAN BUAT SEKUTU AS

TEHRAN: Pasukan Pengawal Revolusi Iran (IRGC) hari ini memberi amaran negara serantau yang mempunyai pangkalan AS akan menjadi sumber pencerobohan anti-Iran.

Menurut laporan Tehran Times, IRGC dalam satu kenyataan menegaskan, AS akan menerima balasan yang lebih menyakitkan dan menghancurkan untuk sebarang serangan atau pergerakan yang dibuat.

“Mana-mana tanah yang mempunyai pangkalan tentera untuk pasukan pengganas AS akan menjadi sumber tindakan agresif dan musuh terhadap Republik Islam.

“IRGC tidak akan membezakan di antara AS dan Israel dalam usaha membalas dendam terhadap pembunuhan wira Iran.

“Kami menasihatkan rakyat AS untuk menarik balik tentera mereka dari rantau ini bagi mengelakkan kemusnahan selanjutnya,” menurut kenyataan itu. — AGENSI/SINAR HARIAN


MEDIA AS INNOVATION ENABLER FOR HALAL INDUSTRY

By Namanzee Harris.

A lot have been mentioned about the importance of Research & Development, market study, consumer data, pain points for importer and exporter of Halal products and the readiness for our products and companies for internationalization phase.

According to current data and statistics about halal, the world is there to venture, however, home is where we need to first polish our craft.

Media is where product meets consumers.  At the end of the long strenuous process of halal development, media sits at the backend where finally the consumer gets to see the product. They know the product through the content story designed as an entry point to consumer. Only at the very end. The learnings from the consumer end only starts at the very end.

You can continue to look at media as its normal traditional means entry point strategies or media as part of the innovation that helps with the design, proof of concepts and proof of sales.

One of the big challenges to consumer and for consumer is the story and how to tell the story.

Normal media practise from owners of products is that media starts at the far end of the spectrum on the strategy for a product.

Owners come, they pay premium price, brand it, promote it, shake hands and bye bye. Agencies look at media only to promote products, events, and sometimes in times of crisis management.

Any industry, including halal and media industry, in the age of internet of things and IR4, have changed dramatically. We have embraced speed, big data analytics and immediate info collection through direct consumer data and live content through convergence of traditional and new media.

In the past, designing strategies crafted in phases. In pre, pro and post. Then you will need post analysis to be able to react to the changes needed or to the need of the audience and consumers.

Add another 2-3 days for the data to arrive, a further week to digest and crunch data, and another week to present to owners. Takes longer time to react.

Nowadays data comes in handy and you can get immediate feedback through google analytics, fb demographics etc.

Design can and must be done simultaneously with the data that we get. Design thinking becomes key to innovation. as you are prototyping the product, you can immediately test and do proof of concept and to certain extent proof of sales/orders. Part of the process that once was at the back end of the spectrum now must be designed together while its in development stage.

Media can come in between the process. Even at inception of the product innovation.

A lot of halal innovations are successful, but there are a number of products thats also failed. Media through a design thinking process can help reducing the amount of failures and increase the success rate of halal products. Through the learnings of this process locally, the experience then can be exported together with the product.

Media can be part of the natural process within the halal industry and what better way to stamp the mark of halal product with trust and credibility of the right halal media partner.

Synergies must be also be committed between agencies and stakeholders at home first. Jakim through Majlis Halal Malaysia, the Economy ministry through Halal Development Corporation must come together strategically to strengthen home industry and then we can hopefully becomes the next unicorn of Asia targeting nusantara.

The world is there to venture, but home is where we need to first polish our craft.

The writer is Chief Executive Officer of AlHijrah Media Corporation and BrandLaureatte recipient 2019.


PALESTIN MENGALUKAN KEPUTUSAN ICC SIASAT JENAYAH ISRAEL

RAMALLAH: Palestin menyambut baik keputusan Mahkamah Jenayah Antarabangsan (ICC) di The Hague bagi menyiasat perlakuan jenayah Israel di Wilayah Palestin.

Lapor agensi Berita Xinhua, Menteri Luar Palestin Riyad al-Maliki berkata negaranya mengalu-alukan keputusan ICC bagi meneruskan siasatan terhadap jenayah Israel.

“Ini langkah yang dinanti-nantikan sejak sekian lama bagi menuntut keadilan buat Palestin.

“Kami berharap tindakan serius di peringkat antarabangsa dapat memberikan keadilan kepada mangsa Palestin,” katanya pada Rabu lalu.

Dalam masa yang sama, gerakan Islam Hamas menerusi jurucakapnya di Semenanjung Gaza, Hazem Qassem, turut memuji langkah yang diambil ICC.

“Keputusan tersebut sebagai langkah ke depan bagi menghukum pemimpin (Israel) yang mengetuai pencerobohan dan menjadi dalang kepada jenayah perang terhadap rakyat kita.

“Hamas meminta ICC menolak tekanan yang mungkin akan timbul yang bertujuan menghalang usaha mendapatkan keadilan dan melaksanakan undang-undang antarabangsa,” katanya.

Rabu lalu, Ketua Pendakwaraya ICC, Fatou Bensouda memaklumkan siasatan terhadap tuduhan jenayah yang dilakukan Israel di wilayah Palestin telah dijalankan.

“Siasatan tersebut merangkumi jenayah di bawah bidang kuasa mahkamah yang didakwa telah dilakukan sejak 13 Jun 2014, tarikh rujukan dibuat mengikut rujukan situasi itu ke pejabat saya,” ujarnya.

Mengulas lanjut, siasatan akan dilakukan secara bebas, tidak berat sebelah serta adil tanpa rasa takut atau pilih kasih.

Dalam pada itu, Perdana Menteri Israel, Benjamin Netanyahu mengecam siasatan ICC terhadap dasar-dasar Israel di wilayah Palestin dan menuduh mahkamah “hipokrit dan anti-Yahudi” serta berikrar untuk “memperjuangkan kebenaran”.

Pada 2019, Bensouda berkata wujud “sebab-sebab munasabah” untuk membuka siasatan jenayah perang terhadap tindakan ketenteraan Israel di Semenanjung Gasa dan juga aktiviti penempatan Israel di Tebing Barat yang diduduki.—AlHijrah Online


TIGA MAUT DALAM NAHAS DUA KENDERAAN

SEREMBAN: Tiga termasuk seorang remaja maut manakala empat cedera dalam kemalangan membabitkan dua kenderaan di KM 20.8 Lebuhraya Seremban-Port Dickson (SPDH) menghala ke Telok Kemang, Port Dickson, di sini hari ini.

Ketua Polis Daerah Port Dickson Supt Aidi Sham Mohamed berkata kejadian kira-kira 1.30 tengah hari itu melibatkan kereta Toyota Camry dinaiki enam individu berusia 16 hingga 51 tahun dan kenderaan pacuan empat roda Toyota Hilux dipandu seorang lelaki berusia 45 tahun.

Beliau berkata kesemua yang maut adalah penumpang Toyota Camry iaitu R. Mogana, 35, M. Pangaja Valli, 51, dan S. Jagannatth, 16.

“Kemalangan berlaku apabila kesemua penumpang serta pemandu Toyota Camry yang berasal dari Ampang, Selangor itu dalam perjalanan ke sebuah kuil di Batu 5, Jalan Pantai, Port Dickson manakala Toyota Hilux itu menuju ke Taman Intan Perdana untuk menyiapkan projek perumahan.

“Sebaik tiba di lokasi, pacuan empat roda itu dipercayai melanggar belakang kereta terbabit menyebabkan tiga penumpang belakangnya tersepit dan maut di tempat kejadian dengan tiga yang lain mengalami patah tangan kiri serta tulang rusuk. Pemandu Toyota Hilux pula cedera ringan,” katanya dalam kenyataan.

Beliau berkata kesemua mangsa dibawa ke hospital Port Dickson untuk bedah siasat dan rawatan lanjut.

Aidi Sham berkata berdasarkan ujian saringan, pemandu pacuan empat roda itu didapati bebas daripada alkohol dan dadah, namun beliau ditahan untuk siasatan lanjut di bawah Seksyen 41 (1) Akta Pengangkutan Jalan 1987.–AlHijrah Online


BAPA SIMBAH ANAK BONGSU AIR PANAS DIPENJARA ENAM TAHUN

KUALA LUMPUR: Seorang bapa yang mendera anak bongsunya dengan menyimbah air panas menggelegak kerana mengganggunya tidur, dihukum penjara enam tahun oleh Mahkamah Sesyen di sini hari ini.

Hakim Norina Zainol Abidin menjatuhkan hukuman itu ke atas Mohd Yasin Halik, 41, yang mengaku bersalah menyimbah air panas daripada pemanas air ke atas kanak-kanak perempuan berusia enam tahun hingga menyebabkan bahu kiri serta kanan dan kedua lutut mangsa melecur.

Kesalahan itu dilakukan di sebuah bilik sewa di Jalan Pudu di sini, pada 12 tengah hari, 1 Dis tahun lepas, mengikut Seksyen 31(1)(a) Akta Kanak-Kanak 2001 yang boleh didenda tidak melebihi RM50,000 atau penjara maksimum 20 tahun atau kedua-duanya.

Norina memerintahkan tertuduh menjalani hukuman penjara dari tarikh tangkap pada 11 Dis 2022 selain mengarahkannya berkelakuan baik dengan bon jaminan  tanpa cagaran selama tiga tahun serta melakukan kerja-kerja khidmat masyarakat selama 180 jam dalam tempoh enam bulan bermula hari ini.

Berdasarkan fakta kes, pada 7 malam, 1 Dis 2022, pengadu iaitu seorang wanita warga Indonesia bernama Suma pulang dari kerja dan melihat mangsa serta seorang lagi anaknya dalam keadaan bogel dengan kesan melecur pada badan dua anaknya itu.

Wanita itu yang merupakan tukang masak di sebuah restoran telah bertanya kepada anak-anaknya dan mereka menjawab “bapa siram air panas sebab kakak dengan adik bising”.

Pengadu hendak membawa mereka ke hospital tetapi dihalang oleh tertuduh dan pengadu telah membuat laporan polis pada 9 Dis 2022 selepas seorang daripada anaknya itu meninggal dunia.

Hasil siasatan mendapati tertuduh telah menyiram air panas menggelegak ke atas badan mangsa kerana mengganggunya tidur.

Terdahulu, Timbalan Pendakwa Raya Noorhani Muhmmed Ayub memohon mahkamah menjatuhkan hukuman berat ke atas tertuduh kerana sebagai seorang bapa dia seharusnya melindungi kanak-kanak itu, bukan menyimbah air panas tanpa belas kasihan.

Mohd Yasin yang tidak diwakili peguam merayu hukuman ringan kerana dia mahu berjumpa ibu bapanya di Sabah.

Pada 21 Dis tahun lepas, lelaki itu dihadapkan ke Mahkamah Majistret di sini atas pertuduhan membunuh anak sulungnya berusia sembilan tahun, di lokasi sama pada 9 malam, 9 Dis 2022, sebelum mayat mangsa ditanam di kawasan riadah dekat sini.

Di Mahkamah Majistret sama, Mohd Yasin dijatuhkan hukuman penjara empat bulan selepas mengaku bersalah menyimbah air panas ke badan Suma sehingga menyebabkan mangsa melecur pada punggung kiri.–AlHijrah Online


MAIPk PERUNTUK RM2 JUTA SETAHUN BANTU ASNAF JADI USAHAWAN

IPOH: Majlis Agama Islam dan Adat Melayu Perak (MAIPk) memperuntukkan hingga RM2 juta setahun menerusi Program Pemerkasaan Ekonomi Asnaf (Proper A) bagi membantu golongan asnaf keluar daripada kepompong kemiskinan dengan menceburi bidang keusahawanan.

Pengurus Besar Bahagian Agihan Zakat MAIPk Rohizan Omar berkata seramai 1,667 asnaf menyertai program tersebut sejak ia dilaksanakan pada 2016 hingga kini.

“Daripada jumlah tersebut, kira-kira 90 peratus golongan asnaf yang terlibat dengan Proper A ini berjaya keluar daripada kemiskinan dan sudah mula membayar zakat.

“Ada antara mereka juga yang menjadi penyedia latihan dengan memberi latihan kepada asnaf lain dalam bidang keusahawanan,” katanya ketika ditemui pemberita selepas majlis penyampaian kit permulaan perniagaan spa dan kecantikan kepada 20 peserta Proper A di bawah seliaan D’Alam Spa di sini.

Rohizan berkata setiap tahun seramai 200 hingga 300 asnaf terpilih perlu menjalani latihan selama enam bulan mengikut bidang tertentu seperti spa dan kecantikan, kulinari dan pastri, urutan dan refleksologi, tanaman cendawan tiram, penternakan ayam kampung dan pembuatan pusara.

“Apabila tamat latihan, peserta akan dipantau selama enam bulan oleh penyedia latihan yang dilantik oleh MAIPk,” katanya.

Menurut beliau setiap peserta akan diberikan modal perniagaan sebanyak RM10,000 meliputi kos latihan dan pemberian peralatan mengikut bidang latihan yang disertai.

Sementara itu, penyedia latihan yang merupakan Pengurus D Alam Spa Rosdziah Mohd Zainudin berkata tahun ini seramai 20 orang terpilih menyertai latihan spa kecantikan dan perbidanan selama enam bulan.

“Setiap peserta diberikan ilmu amalan berpantang seperti mengendalikan ibu selepas bersalin, urutan memperbanyakkan susu ibu, urutan selepas bersalin secara normal atau pembedahan, bertungku dan bertangas serta pengendalian bayi.

“Mereka juga dibekalkan dengan peralatan khusus untuk berpantang, jadi peserta tak perlu keluar modal dan boleh memulakan perniagaan selepas tamat latihan,” katanya.

Seorang peserta Norshahrina Ahmad Khairi,  39, dari Tronoh, Seri Iskandar berkata beliau yang mempunyai 20 tahun pengalaman dalam bidang urutan berpantang akan menggunakan sebaiknya ilmu yang dipelajari sepanjang program itu.

“Saya menjalankan perniagaan urutan berpantang secara sendirian sebelum ini dengan pendapatan kira-kira RM1,000 sebulan.

“Apabila menyertai Proper A ini, barulah saya tahu bagaimana untuk memperbaiki lagi kaedah urutan dan mempelajari mengenai strategi pemasaran,” katanya yang menyasarkan pendapatan hingga RM5,000 sebulan selepas ini.

Seorang lagi peserta, Farziana Mustapa Kamal, 38, dari Station 18 di sini berkata beliau mahu mengubah nasib keluarganya yang kini hanya bergantung harap pada suami yang bekerja sebagai buruh kampung.

“Dengan empat orang anak yang bersekolah, saya ingin membantu suami menambah pendapatan bagi menyara anak-anak,” katanya. — AlHijrah Online


HAMPIR 90 PERATUS DIVAKSIN, LEMBAH KLANG BAKAL BERALIH KE FASA 2

KUALA LUMPUR: Lembah Klang bakal beralih ke Fasa 2 Pelan Pemulihan Negara (PPN) selepas kadar populasi dewasa yang lengkap divaksinasi sudah mencapai 89.5 peratus.

Perdana Menteri, Datuk Seri Ismail Sabri Yaakob berkata, perkara tersebut akan dibincangkan dalam Mesyuarat Jawatankuasa Khas Menangani COVID-19 yang akan dipengerusikan olehnya.

“Kalau jumlah 89.5 peratus mungkin boleh berpindah ke fasa seterusnya sebab daripada segi kadar vaksin telah melebihi keperluan imuniti kelompok iaitu hampir 90 peratus.

“Jadi kita akan tengok secara terperinci nanti dan mungkin banyak negeri akan pindah ke fasa seterusnya, tunggulah pengumuman nanti,” katanya dalam sidang media di Pusat Pemberian Vaksin (PPV) Pusat Dagangan Dunia Kuala Lumpur (WTCKL) di sini, hari ini.—AlHijrah Online


LZS KESAL RUMAH SEWA ASNAF DITINGGALKAN KOTOR, TIDAK TERURUS

SHAH ALAM: Lembaga Zakat Selangor (LZS) kesal dengan tindakan penyewa yang merupakan asnaf kerana meninggalkan rumah sewa di kawasan Tanjong Karang dalam keadaan kotor dan rosak.

LZS memberi reaksi tersebut terhadap sebuah hantaran di ‘page’ Facebook I Love Tanjong Karang menunjukkan keadaan rumah yang tidak terurus dan kotor.

“Pemilik rumah berkenaan disaran untuk membuat aduan rasmi ke LZS bagi menghentikan bantuan sewa rumah tersebut memandangkan penyewa tidak lagi menetap di situ.

“LZS juga ingin mengingatkan semua asnaf yang menerima bantuan ini untuk amanah dan bertanggungjawab menjaga rumah sewa diduduki,” katanya.

Ujarnya, tindakan menganiaya pemilik rumah sewa tersebut akan menyebabkan asnaf lain sukar untuk menyewa pada masa hadapan.

LZS memaklumkan lebih 16,000 keluarga asnaf fakir, miskin dan mualaf di Selangor menerima bantuan sewa rumah dari badan tersebut.

Bantuan berbentuk bulanan itu disalurkan terus ke akaun pemilik rumah sewa bagi menyantuni keperluan asas keluarga asnaf di Selangor.—AlHijrah Online


ABDUL KHALID, DARI HERO ‘GUTHRIE DAWN RAID’ KE MENTERI BESAR DISAYANGI RAKYAT

SHAH ALAM: Jasa bekas Menteri Besar Selangor Tan Sri Abdul Khalid Ibrahim yang meninggal dunia malam tadi (Ahad) pastinya dikenang rakyat antaranya peranan beliau dalam Serangan Subuh Guthrie (Guthrie Dawn Raid) pada 7 Sept 1981.

Sebelum bergelar Menteri Besar Selangor pada 13 Mac 2008 hingga 22 Sept 2014, Abdul Khalid, 76, merupakan antara individu penting terlibat dalam misi Malaysia mengambil alih Guthrie Corporation daripada British menerusi ‘serangan’ terhadap Bursa Saham London.

Abdul Khalid dimasukkan dalam rancangan tersebut yang disusun rapi oleh Perdana Menteri Keempat Tun Dr Mahathir Mohamad serta Gabenor Bank Negara yang juga Pengerusi PNB ketika itu Tun Ismail Ali.

Pengalaman beliau bekerja di sebuah syarikat penasihat kewangan di London membantu usaha pasukan tersebut mengembalikan segala hasil perladangan Guthrie Corporation kepada rakyat Malaysia.

Abdul Khalid memperoleh Ijazah dalam jurusan Ekonomi di Universiti Malaya pada 1971 dan seterusnya melanjutkan pengajian peringkat Sarjana di University of Queensland, Australia pada 1976.

Beliau memulakan kerjaya sebagai guru dan pensyarah, sebelum beralih ke bidang korporat dengan memegang pelbagai jawatan tinggi seperti Pengurus Besar dan Ketua Pegawai Eksekutif PNB; Pengarah Amanah Saham Nasional Berhad (ASNB); Pengarah Kumpulan Guthrie Bhd dan Pengarah Pelaburan Hartanah Nasional Berhad.

Abdul Khalid mula berkecimpung dalam politik sekitar 1995 menerusi UMNO serta merebut jawatan Timbalan Ketua Bahagian Kuala Selangor, namun tewas kepada Ahli Dewan Undangan Negeri (ADUN) Jeram Datuk Miskon Sutero ketika itu.

Pada kemunculan semulanya pada Pilihan Raya Umum ke-12 pada 2008 dengan mewakili PKR, beliau telah memenangi kerusi Dewan Undangan Negeri (DUN) Ijok, yang turut menyaksikan Pakatan Rakyat (PR) merangkumi PKR, DAP dan PAS membentuk kerajaan negeri yang baharu.

Abdul Khalid seterusnya diangkat menjadi Menteri Besar Selangor pertama bukan dari Barisan Nasional pada 13 Mac 2008.

Selama enam tahun memimpin Selangor, beliau antara lain memperkenalkan Dasar Hasil Negeri Untuk Rakyat dengan pelbagai program di bawah agenda ‘Merakyatkan Ekonomi Selangor’ membabitkan perbelanjaan lebih RM1.6 bilion untuk inisiatif dan skim bersifat kebajikan.

Dasar berjimat cermat dan perbelanjaan berhemah yang dilaksanakan pentadbirannya, turut membolehkan rizab simpanan negeri meningkat kepada RM3.3 bilion setakat September 2014 dan sebahagian simpanan itu telah digunakan untuk projek pembangunan seperti pembinaan Jambatan Ketiga Klang dan perumahan mampu milik.

Di bawah pentadbirannya juga, Selangor meneruskan tradisi sebagai pemangkin ekonomi negara dengan menyumbang 24 peratus kepada Keluaran Dalam Negeri Kasar (KDNK), di samping kekal menjadi antara destinasi pelaburan terunggul.

Kerajaan negeri di bawah Abdul Khalid juga telah mencapai persetujuan dengan Kerajaan Persekutuan dan empat syarikat konsesi untuk menstruktur semula perkhidmatan air dan usaha yang bermula sejak 2008 itu, membolehkan semua aset air dikembalikan kepada rakyat.

Meskipun tidak lagi menjadi menteri besar, ternyata khidmatnya masih diperlukan apabila Allahyarham dilantik sebagai Penasihat Ekonomi Terengganu pada 2018 sehingga kini.

Pemimpin yang sangat disayangi rakyat Selangor itu meninggal dunia pada 11.08 malam tadi di Hospital Cardiac Vascular Sentral, Kuala Lumpur, akibat jangkitan kuman pada injap jantung.

Allahyarham yang merupakan anak jati Jeram, Kuala Selangor, meninggalkan isteri Puan Sri Salbiah Tunut, empat orang anak dan dua cucu. – AlHijrah Online


‘KENAPA ZAKAT TAK JUMPA, TAPI NGO DAN INDIVIDU LAIN DAPAT JUMPA?’

KUALA LUMPUR: “Kenapa pusat zakat tak jumpa, tapi Badan Bukan Kerajaan (NGO), individu lain dapat jumpa?”

Demikian kata-kata yang sering diucapkan pelbagai pihak merujuk kepada kecekapan pusat zakat dalam mengesan individu yang memerlukan bantuan.

Menurut Ketua Pegawai Eksekutif Lembaga Zakat Selangor (LZS), Saipolyazan M. Yusop, jumlah penerima zakat pada tahun 2020 meningkat kepada 57.7 peratus berbanding 57 peratus pada tahun sebelumnya.

Berdasarkan statistik terkini, jumlah penduduk di Selangor sekitar 6.7 juta orang dan Saipolyazan memaklumkan ketika ini LZS mempunyai 38 pegawai dan sembilan ketua di setiap daerah untuk melakukan kerja-kerja lapangan mengesan golongan fakir miskin dan asnaf.

“Kita andai kan melalui statistik itu 3.8 juta adalah bumiputera dan kita andaikan mereka ini semua orang Islam. Kakitangan pusat zakat kita di lapangan ada 38 pegawai dan 9 orang ketua di semua daerah.

“Mana mungkin mereka ini boleh mengesan semua yang memerlukan,” kata Saipolyazan ketika program Analisis Rabu lalu yang membincangkan topik ‘Tak Viral, Tak Bantu’.

Ujarnya dalam usaha menyelesaikan masalah itu, LZS bekerjasama dengan NGO dan melantik kira-kira 2000 ketua dan penolong ketua amil kariah di 500 masjid di Selangor.

Kumpulan itu katanya turut membantu LZS mengesan golongan kurang bernasib baik yang memerlukan bantuan.

Selain itu katanya, orang ramai juga diminta untuk tampil berkongsi maklumat kepada pusat zakat dan bantuan akan disalurkan dengan kadar segera jika pemohon memenuhi kriteria yang ditetapkan.

Saipolyazan juga menolak dakwaan sesetengah pihak proses permohonan zakat lambat.

Ujarnya, LZS ada menyediakan bantuan kecemasan dan pemohon boleh ke 26 cawangan Pusat Zakat LZS untuk memohon, seterusnya bantuan sehingga RM500 akan disalurkan dengan kadar segera.

“Ini menunjukkan bahawa anggapan proses zakat ini lambat adalah tidak tepat. Mungkin sesetengah bantuan itu memerlukan bukti-bukti yang tertentu, tetapi bagi bantuan kecemasan, kita akan bagi dengan segera dari jumlah RM100, RM200, hinggalah maksimum RM500.

“Ia membuktikan bahawa, tidak perlu pergi ke tempat-tempat lain seperti yang selalu disebarkan, zakat lambat, jadi kita perlu pergi ke tempat lain Pusat zakat ada menyediakan bantuan sebegini, supaya mereka dapat menerima bantuan secepatnya dan mereka boleh menggunakan bantuan tersebut,” katanya.

Sementara itu, beliau juga memaklumkan pusat zakat perlu belajar dengan NGO cara hebahan bantuan yang disalurkan supaya ada unsur dramatik yang menyentuh hati pembayar dan penerima zakat.

Langkah itu katanya perlu untuk memaklumkan kepada umum pusat zakat sering turun padang dan tidak menyalurkan bantuan secara ‘one-off’.

Bagi Aktivis Masyarakat Kuan Chee Heng atau lebih dikenali sebagai Uncle Kentang, adalah tidak adil untuk mempersoal usaha yang dilakukan pusat zakat selama ini.

Kongsinya, kebanyakkan mereka yang dibantu oleh beliau sudah menerima bantuan daripada pusat zakat.

“Biasanya orang-orang susah yang saya jumpa, mereka juga merupakan penerima zakat.

“Mungkin pengurusan wang mereka ini kurang bijak, jadi mereka memerlukan bantuan yang lain,” katanya yang juga menjadi tetamu pada program Analisis minggu ini.

Dalam pada itu Chee Heng berharap rakan-rakan aktivis menyalurkan bantuan dengan ikhlas dan tidak menyalahkan atau memburukkan mana-mana pihak.

Pusat zakat dan NGO katanya perlu saling bekerjasama dalam memastikan tiada pihak yang tertinggal dalam penyampaian bantuan. – AlHijrah Online


TIGA BERANAK MAUT MPV DIREMPUH LORI PASIR

CHUKAI: Tiga beranak maut manakala dua lagi cedera selepas kenderaan pelbagai guna (MPV) dinaiki mereka sekeluarga dirempuh sebuah lori pasir di KM154, Jalan Jerangau-Jabor, berhampiran Simpang 4, Jalan Mak Lagam-Cheneh, di sini hari ini.

Ketua Polis Daerah Kemaman Supt Hanyan Ramlan berkata mangsa yang meninggal dunia dalam kemalangan kira-kira 2 petang itu ialah Ammir Hussein Mohamad, 38, dan dua anak lelakinya, Ammzar Husszair Al Hussein, 4, serta Ammzar Hussnayan Al Hussein, 1.

Mangsa yang cedera pula ialah isteri Ammir Hussein, Norhafizah Sazwa Harun, 38, dan anak angkatnya, Ammzar Hussniah Ammir Hussein Abdul Azim, 8, yang kritikal dan sedang dirawat di Hospital Kemaman.

Beliau berkata kemalangan berlaku ketika keluarga berkenaan dalam perjalanan dari kediaman mereka di Taman Bukit Kuang Permai, di sini menghala ke Cheneh untuk menghantar sabun kepada pelanggan.

“Apabila tiba di lokasi kejadian, sebuah lori pasir yang dipercayai mengalami masalah brek tiba-tiba keluar dari arah kiri jalan menyebabkan berlaku pelanggaran,” katanya dalam kenyataan.

Hanyan berkata Ammir Hussein yang cedera parah di kepala maut di tempat kejadian manakala kedua-dua anaknya meninggal dunia ketika dirawat di Hospital Kemaman.

Beliau berkata pemandu lori pasir, seorang lelaki berusia lingkungan 40-an tidak mengalami sebarang kecederaan dan ujian saringan air kencing mendapati dia bebas daripada sebarang penggunaan dadah.

“Siasatan turut mendapati pemandu lori berkenaan tidak mempunyai rekod kesalahan lampau. Kemalangan itu disiasat lanjut mengikut Seksyen 41(1) Akta Pengangkutan Jalan 1987,” katanya. — AlHijrah Online


PERSIAPAN AKHIR SIDANG KEMUNCAK KL GIAT DIJALANKAN

KUALA LUMPUR: Bahang Sidang Kemuncak Kuala Lumpur 2019 di ibu negara semakin terasa apabila persiapan terakhir giat dijalankan.

Seawal 7.30 pagi tadi kelihatan anggota polis telah ditempatkan di pintu-pintu masuk di Pusat Konvensyen Kuala Lumpur (KLCC), tempat sidang kemuncak itu, bagi tugasan saringan keselamatan.

Turut berlangsung sesi raptai penuh majlis perasmian sidang kemuncak itu yang disaksikan Setiausaha Agung Bersama Sidang Kemuncak KL, Tan Sri Samsudin Osman sekitar 10 pagi.

Sesi raptai tersebut turut disertai Kumpulan Regalia Skuadron Istiadat Berkuda Angkatan Tentera Malaysia (ATM) dari Kem Sungai Buloh yang bertanggungjawab bagi elemen tiupan Nafiri Diraja, kawalan tombak dan iringan muzik lagu kebangsaan ‘Negaraku’, diketuai Kapten Muhammad Zulhelmi Mohammad Isa yang memimpin 42 anggota ATM.

Dewan Plenari KLCC yang bakal menyaksikan upacara perasmian itu juga sedang dipersiapkan dengan kru teknikal kelihatan membuat semakan terakhir sistem audio dan visual.

Sidang Kemuncak KL berlangsung mulai esok hingga Sabtu dan didahului Sidang Kemuncak Belia KL hari ini dan esok.

Sidang Kemuncak KL, bertujuan membincangkan dan mencari jalan penyelesaian baharu yang menimpa dunia Islam dan menyumbang ke arah memperbaiki keadaan umat Islam serta negara Islam, dijadual dihadiri pemimpin, pemikir, intelektual dan cendiakawan dari seluruh dunia.  — BERNAMA


GAJI MINIMUM RM 1,200 SEBULAN DI 57 BANDAR UTAMA

PUTRAJAYA: Kerajaan memutuskan bahawa kadar gaji minimum dinaikkan kepada RM1,200 sebulan di bandar-bandar utama di bawah pentadbiran 57 Majlis Bandaraya dan Majlis Perbandaran, manakala kadar gaji minimum kekal pada RM1,100 sebulan bagi selain daripada wilayah bandar utama.

Kementerian Sumber Manusia (KSM) dalam kenyataan hari ini berkata tarikh kuat kuasa perintah gaji minimum baharu adalah mulai 1 Jan 2020 ke atas semua majikan dan perintah tersebut akan diwartakan dalam masa terdekat.

“Pelaksanaan gaji minimum RM1,200 sebulan di wilayah bandar-bandar utama dan RM1,100 sebulan selain daripada wilayah bandar-bandar utama adalah berdasarkan tempat kerja yang ditakrifkan di bawah seksyen 2 Akta Kerja 1955 (Akta 265), Ordinan Buruh Sabah (Bab 67) dan Ordinan Buruh Sarawak (Bab 76) iaitu di mana-mana tempat kerja dijalankan untuk majikan oleh pekerja,” menurut KSM.

Kenyataan itu susulan pembentangan Bajet Tahun 2020 dan keputusan Jemaah Menteri pada 6 Dis lepas berhubung pelaksanaan gaji minimum RM1,200 sebulan di kawasan wilayah bandar-bandar utama.

Sementara itu, menurut kenyataan itu kadar gaji minimum mengikut jam dan hari serta bagi pekerja yang dibayar mengikut upah ikut kerja, perjalanan, komisen, tan dan tugasan akan diperincikan dalam perintah gaji minimum yang baharu.

Menurut KSM, gaji minimum dikekalkan pemakaiannya kepada semua pekerja di sektor swasta kecuali perkhidmat domestik sebagaimana dalam perintah gaji minimum 2018.

Keputusan kerajaan meningkatkan gaji minimum bagi pekerja di wilayah bandar-bandar utama adalah bagi membantu pekerja di kawasan ini yang berhadapan dengan kos sara hidup yang tinggi.

Bandaraya utama yang terlibat ialah Johor Bahru, Iskandar Puteri, Alor Setar, Melaka Bersejarah, Pulau Pinang, Seberang Perai, Ipoh, Shah Alam, Petaling Jaya, Kuala Terengganu, Kuching Utara, Kuching Selatan, Miri, Kota Kinabalu, Kuala Lumpur, manakala bandar utama ialah Batu Pahat, Kluang, Kulai, Muar, Segamat, Pasir Gudang, Kulim, Sungai Petani, Langkawi, Kubang Pasu dan Kota Bharu.

Turut tersenarai ialah bandar Alor Gajah, Jasin, Hang Tuah Jaya, Seremban, Nilai, Port Dickson, Jempol, Kuantan, Temerloh, Bentong, Manjung, Kuala Kangsar, Taiping, Teluk Intan, Kangar, Ampang Jaya, Kajang, Klang, Selayang, Subang Jaya, Sepang, Kemaman, Dungun, Padawan, Sibu, Kota Samarahan, Bintulu, Sandakan, Tawau, Labuan dan Putrajaya.

KSM berkata kadar gaji minimum akan terus disemak bagi memastikan ia sejajar dengan keperluan semasa dan juga selaras dengan hasrat untuk mencapai kadar gaji minimum RM1,500 sebulan dalam tempoh lima tahun pertama pentadbiran kerajaan Pakatan Harapan. — BERNAMA


DUA WARGA EMAS MAUT KERETA BERTEMBUNG BAS

LUMUT: Dua warga emas maut apabila kereta yang yang dipandu salah seorang daripada mereka telah bertembung dengan sebuah bas ekspres, awal pagi tadi.

Kejadian berlaku pada jam 6:00 pagi di Jalan Sitiawan-Ayer Tawar, berdekatan dengan Taman Nesa.

Mangsa yang terbunuh adalah Yeong Tua Kong, 79 tahun dan Yong Mooi Mooi, 68 tahun.

Masing-masing meninggal dunia serta merta di lokasi kejadian disebabkan kecederaan parah pada badan.

Difahamkan, kereta Proton Persona yang dinaiki mereka dalam perjalanan menuju ke Sitiawan menghala ke Ayer Tawar, manakala bas ekspres tersebut yang dalam perjalanan dari Kelantan, bergerak dari arah Ipoh menghala ke Sitiawan.

Namun begitu, pemandu bas bersama 12 penumpang tidak mengalami sebarang kecederaan.

Sementara itu, sebuah Proton Saga yang dipandu seorang lelaki turut terlibat dalam kemalangan, namun dia tidak mengalami kecederaan fizikal.

Ketua Operasi Balai Bomba dan Penyelamat (BBP) Sitiawan, Pegawai Bomba Kanan II Azmi Mohd. Yusuf berkata, pihaknya menerima panggilan berhubung kejadian tersebut pada jam 6:15 pagi.

“Apabila tiba di lokasi kejadian, terdapat dua mangsa tersepit dalam kereta Proton Persona dan disahkan meninggal dunia oleh kakitangan perubatan yang tiba di lokasi bersama ambulans,” katanya.

Pihak bomba sedaya upaya mengeluarkan mangsa yang tersepit menggunakan peralatan khas sebelum menyerahkan mayat mangsa kepada pihak polis untuk tindakan lanjut. –AlHijrah Online


KUTIP ZAKAT TANPA KEBENARAN BOLEH DIPENJARA DUA TAHUN

KUALA LUMPUR, 8 Jun – Majlis Agama Islam Wilayah Persekutuan (MAIWP) hari ini mengingatkan mereka yang mengutip bayaran zakat fitrah tanpa kebenaran majlis itu boleh diambil tindakan undang-undang.

Ketua Pegawai Eksekutif Pusat Pungutan Zakat (PPZ-MAIWP) Mohd Rais Alias berkata mereka boleh didakwa di bawah Akta Kesalahan Jenayah Syariah 1997.

“Jika sabit kesalahan, mereka akan didenda tidak lebih RM2,000 atau penjara tidak melebihi dua tahun atau kedua-duanya sekali,” katanya pada sidang akhbar di sini hari ini. Beliau juga menasihatkan orang ramai supaya berhati-hati dengan mana-mana individu, syarikat atau pertubuhan yang mendakwa sebagai ejen kutipan zakat tanpa kebenaran MAIWP.

Mohd Rais berkata kadar zakat fitrah bagi Wilayah Persekutuan tahun ini kekal RM7, dan pihaknya juga akan memberikan dua set buku mengenai zakat bagi tujuan mendidik umat Islam terutama generasi muda tentang penting membayar zakat. Bagaimanapun jumlah buku itu terhad, hanya yang awal membayar zakat berpeluang untuk memilikinya secara percuma, katanya.

Menyentuh mengenai kaunter PPZ-MAIWP, katanya sebanyak 10 kaunter akan beroperasi setiap hari sepanjang Ramadan dari jam 8.15 pagi hingga 4.30 petang, iaitu di Taman Shamelin Perkasa Cheras, Masjid Negara, Wangsa Maju Seksyen 5, Putrajaya Presint 9 dan Putrajaya Presint 15 Diplomatik. Selain di Masjid At-Taqwa Taman Tun Dr Ismail, Daruzzakah Lorong Haji Hussein 2, Masjid Al-Imam Al Ghazali Kepong, Masjid Abd Rahman Bin Auf Jalan Puchong dan Labuan Times Square.

Sementara kaunter di Pusat Transformasi Bandar (UTC) Pudu Sentral beroperasi dari jam 8.15 pagi hingga 5 petang.

BERNAMA


EMPAT SEKELUARGA PENGSAN DALAM KERETA DI TOL BENTONG

BENTONG: Empat sekeluarga tidak sedarkan diri di dalam sebuah kenderaan MPV jenis Proton Exora, di Plaza Tol Bentong menghala Kuala Lumpur, petang tadi.

Menurut Jabatan Siasatan dan Penguatkuasan Trafik (JSPT) Polis Diraja Malaysia (PDRM), mangsa terdiri daripada seorang lelaki, seorang perempuan dan dua orang kanak-kanak.

“Punca kejadian masih dalam siasatan dan kesemua mangsa telah dibawa ke Hospital Bentong dengan ambulan.

“JSPT bersimpati dengan kejadian yang menimpa mangsa sekeluarga dan berdoa semoga kesemua mangsa diberi kesembuhan seperti sedia kala,” katanya dalam satu hantaran di Facebook.

Ujarnya, orang ramai perlu memastikan kenderaan yang dibawa dalam keadaan baik selain mengambil rehat secukupnya sebelum memandu memandangkan cuaca panas terik dan hujan yang tidak menentu.

Sementara itu, Ketua Polis Daerah Bentong, Supt Zaiham Mohd Kahar kesemua mereka ditemukan tidak sedarkan diri selepas kereta dinaiki mereka merempuh pintu Plaza Tol Bentong, arah barat, di Bentong.

Kejadian berlaku pada 2.40 petang dan kejadian disedari anggota polis yang menjalankan rondaan Op Selamat serta kakitangan tol yang kemudiannya mengeluarkan mangsa dengan bantuan orang awam.

“Mangsa dipercayai dalam perjalanan dari Tok Bali, Kelantan ke Balakong, Selangor dan pemeriksaan perubatan mengesahkan mereka tidak sedarkan diri akibat kekurangan oksigen dalam badan.

“Keadaan itu seterusnya mengakibatkan kenderaan terlibat melanggar pintu tol tersebut,” katanya menerusi kenyataan ringkas, di sini.

Semua mangsa, bagaimanapun, difahamkan telah sedarkan diri dan berada dalam keadaan selamat. —AlHijrah Online


IKRAM Selangor sokong teks khutbah tentang syiah

KUALA LUMPUR – Pertubuhan IKRAM Malaysia (IKRAM) Selangor menyokong
penuh teks khutbah yang dibacakan di seluruh masjid sewaktu solat Jumaat di Selangor
semalam.

Kenyataan yang dikeluarkan IKRAM Selangor itu juga menolak kritikan
segelintir pihak yang secara terang-terangan mengkritik teks khutbah yang
disediakan Jabatan Agama Islam Selangor (JAIS) itu berkenaan sambutan Hari
Karbala pada 10 Muharam oleh pengikut Syiah.

“Kritikan berkenaan tidak berasas, hanyalah propaganda segelintir pihak
yang cuba mempertahan dan mempromosikan kesesatan ajaran syiah itu sendiri”,
kata Yang Dipertua Pertubuhan IKRAM Selangor, Norazmi Mat Noh dalam kenyataannya
semalam.

Norazmi juga berkata, sokongan itu juga kerana ajaran syiah telah pun
difatwakan sesat dan menyeleweng bukan sahaja di Selangor, bahkan di semua
negeri.

“IKRAM Selangor menyeru umat Islam khususnya di Selangor agar berpegang
teguh kepada pegangan Ahli Sunnah Wal Jamaah dan menolak sebarang bentuk dakyah
dan amalan syiah”, tegas beliau lagi.

Antara dakyah dan amalan sesat syiah termasuklah menyambut hari
kematian dan kedukaan Saidina Husain pada hari Asyura dan mencederakan kepala
serta tubuh badan (tatbir); mengkafirkan Ummul Mukminin Saidatina Aisyah dan
isteri-isteri Rasulullah SAW yang lain; dan mengkafirkan para sahabat terutama
Saidina Abu Bakar As Siddiq, Saidina Umar Al Khattab dan Saidina Uthman Al
Affan.

Kenyataan itu juga menyeru agar pihak berkuasa terus melakukan
pemantauan serta mengambil tindakan tegas terhadap pihak yang cuba menyebarkan,
mengamal dan mempromosi ajaran syiah ini daripada berkembang biak.


SULAIMAN SAH LETAK JAWATAN KETUA MENTERI MELAKA

BENTONG: Timbalan Perdana Menteri Datuk Seri Dr Ahmad Zahid Hamidi hari ini mengesahkan Ahli Dewan Undangan Negeri Lendu Datuk Seri Sulaiman Md Ali telah meletak jawatan sebagai Ketua Menteri Melaka.

Ahmad Zahid yang juga Presiden UMNO berkata Sulaiman telah menyerahkan surat peletakan jawatan itu pada pertemuan di pejabatnya di Parlimen, semalam.

Sehubungan itu, Ahmad Zahid berkata beliau akan menghadap Yang Dipertua Negeri Melaka Tun Mohd Ali Rustam untuk mempersembahkan nama calon yang sesuai untuk dilantik sebagai Ketua Menteri yang baharu.

“Saya mengharapkan kebijaksanaan TYT (Tuan Yang Terutama) untuk menerima watikah yang akan saya kemukakan dan majlis angkat sumpah (Ketua Menteri baharu) akan mengikut kesesuaian tarikh TYT,” katanya pada sidang media di Majlis Santunan Kasih Ramadan di Masjid Al Falah, Kampung Lebu di sini hari ini.

Turut hadir Menteri Besar Pahang Datuk Seri Wan Rosdy Wan Ismail.

Bagaimanapun, Ahmad Zahid tidak memaklumkan bila beliau akan menghadap Mohd Ali mahupun jumlah nama individu yang akan dikemukakan dalam senarai berkenaan.

Ditanya jika nama Pengerusi Perhubungan UMNO Melaka Datuk Seri Ab Rauf Yusof akan disenaraikan, Ahmad Zahid menjawab: “Saya tidak boleh mengesahkan atau menafikan. Kita tunggu pengumuman daripada Kerajaan Negeri Melaka.”

Berhubung soalan jika pertukaran Ketua Menteri itu adalah sebahagian daripada perancangan pembentukan Kerajaan Perpaduan di Melaka seperti diumumkan beliau di negeri itu baru-baru ini, Ahmad Zahid berkata ada kemungkinan ia akan berlaku.

“Kita akan lihat perkembangan terbaharu apabila Ketua Menteri yang baharu ini mengadakan persidangan Dewan Undangan Negeri (DUN Melaka) selepas raya,” katanya.

Spekulasi pertukaran Ketua Menteri Melaka mula dilaporkan media hari ini, susulan tular di aplikasi WhatsApp maklumat mengenai Istiadat Mengangkat Sumpah Jawatan Ketua Menteri yang baharu bakal berlangsung Jumaat ini.

Pada majlis itu, Ahmad Zahid turut menyampaikan Bantuan Imarah Masjid daripada Pihak Berkuasa Kemajuan Pekebun Kecil Perusahaan Getah (RISDA) kepada tiga masjid bernilai RM9,000 selain sumbangan kepada anak yatim dan saudara baharu Islam.–AlHijrah Online


PEMANDU TRELER REMPUH 13 KENDERAAN DI PUTRAJAYA DIDAKWA ISNIN

PUTRAJAYA: Pemandu treler yang merempuh 13 kenderaan lain dalam kemalangan di KM5.7 Jalan Persiaran Utara menghala Puchong sehingga menyebabkan dua penunggang motosikal maut, akan didakwa di Mahkamah Majistret Putrajaya, Isnin ini.

Ketua Polis Daerah Putrajaya ACP A. Asmadi Abdul Aziz berkata pemandu berusia 29 tahun itu akan dituduh mengikut Seksyen 41(1) Akta Pengangkutan Jalan 1987.

“Reman dilanjutkan dua hari untuk OKT (Orang Kena Tuduh) terus dibawa ke mahkamah untuk pertuduhan,” katanya ketika dihubungi di sini hari ini.

Sebelum ini, pemandu berkenaan direman empat hari bagi membolehkan polis menjalankan siasatan mengikut Seksyen 41 (1) Akta Pengangkutan Jalan 1987.

Dalam kejadian kira-kira 10.14 pagi Rabu lalu, dua penunggang motosikal maut, manakala tujuh individu cedera apabila sebuah treler merempuh 13 kenderaan di Persiaran Utara, dekat sini.

Kejadian berlaku apabila kesemua kenderaan terlibat berhenti untuk memberi laluan kepada latihan konvoi Le Tour de Langkawi (LTDL) di lokasi kejadian.–AlHijrah Online


Apa nasib Kampung Baru?

KUALA LUMPUR – Kampung Baru merupakan kampung yang sangat ikonik di
Kuala Lumpur. Di sebalik kemodenan kota metropolitan itu, wujud sebuah
perkampungan Melayu yang kebanyakan kawasannya masih mengekalkan ciri-ciri
sebuah kampung Melayu.

Disebabkan lokasinya yang terletak di tengah-tengah Kuala Lumpur,
beberapa idea diketengahkan untuk membangunkan kawasan itu. Pembangunan itu
pastinya melibatkan pengambilan tanah penduduk kampung tersebut.

Lazimnya, pembangunan yang memerlukan kerajaan mengambil tanah penduduk,
pasti ia akan melibatkan perbincangan yang sangat panjang. Penduduk pasti
membantah namun kerajaan pula menegaskan, pembangunan harus dibuat demi ekonomi
negara.

Selepas bertahun-tahun membincangkan isu tersebut, akhirnya hari ini
lebih 2,000 orang dijangka menghadiri program Town Hall Bersama Menteri Wilayah
Persekutuan, Khalid Abd Samad di Dewan Perdana Felda, Kuala Lumpur.

Antara pengisian program tersebut adalah Cadangan Pembangunan Semula
Kampung Baru yang difahamkan kali ini dibuat dengan pendekatan berbeza dengan
penglibatan dan sokongan penuh kerajaan.

Meskipun jaminan sedemikian diberikan namun ia nampaknya masih belum
diterima beberapa kelompok yang membantah cadangan berkenaan. Hari ini, mereka
akan menganjurkan program ‘Belia dan Pemuda Kampung Baru Bangkit’ di Dewan
Felda Semarak, Kuala Lumpur.

Penganjur menganggarkan 200 orang akan hadir namun jika benar cadangan
pembangunan itu menerima bantahan keras daripada penduduk, mungkin ramai lagi
yang akan hadir.

Berdasarkan laporan berita pada 25 April lepas, dianggarkan 88 peratus
pemilik dan pewaris tanah di Kampung Baru bersetuju dengan hasrat kerajaan
membeli tanah milik mereka, kata Pengarah Pengurusan dan Komunikasi Korporat
Perbadanan Kampung Baru, Roslan Mohamad.

“Kita dah buat kajian dan tinjauan memang 88 peratus pemilik dan
pewaris tanah di Kampung Baru setuju jika tanah mereka dibeli oleh kerajaan
untuk dibangunkan menjadi penempatan moden dan bersepadu.

“Jika pemilik dan pewaris bersetuju dengan penjualan tanah ini kepada
kerajaan, maka penyewa atau pengusaha premis di Kampung Baru juga harus
bersetuju untuk menjualnya kepada kerajaan,” katanya ketika dihubungi Sinar
Harian baru-baru ini.

Kisah Kampung Baru sebenarnya bukan baru bermula, ia mula dibincangkan
sejak zaman kerajaan terdahulu. Sejujurnya, program town hall bersama penduduk
merupakan satu mekanisme yang baik, boleh mendengar terus keluh-kesah rakyat
dalam isu tersebut.

Hakikatnya, projek pembangunan di kawasan itu pasti melibatkan kos
tinggi. Khalid sebelum ini berkata kerajaan memerlukan dana RM10 bilion jika
berhasrat membeli tanah Kampung Baru untuk dibangunkan menjadi penempatan moden
dan sistematik orang Melayu.

Menurutnya, dana sebanyak itu diperlukan untuk membolehkan kementerian
membangunkan Kampung Baru secara menyeluruh dan bukan secara berkelompok atau
‘runcit’ oleh pemilik tanah bersama pemaju.

Biar apa pun perancangannya, identiti kampung ikonik di Kuala Lumpur
itu harus dikekalkan. Usahlah dihilangkan nama kampung tersebut dan digantikan
dengan nama lain hanya kerana ia dimodenkan dengan pembangunan.

Hari ini, idea dan perancangan untuk Kampung Baru bakal dibentangkan.
Harapan penduduk sudah semestinya segala perancangan memberi manfaat kepada
mereka, bukan menindas mereka. – SINAR HARIAN


WARGA EMAS OKU GIGIH HASILKAN UKIRAN REPLIKA FERI

GEORGE TOWN: Jika melihat kepada fizikal Omar Juree yang tanpa kaki kiri dan jari telunjuk tangan kanan, mungkin sukar untuk percaya di sebalik keadaan itu beliau gigih menghasilkan kraf ukiran.

Meskipun bergelar Orang Kurang Upaya (OKU), Omar, 63, masih meneruskan minatnya dalam seni ukiran kayu dengan menghasilkan model ikonik Pulau Pinang seperti feri dan kereta api Bukit Bendera untuk dijual.

Omar berkata beliau kehilangan kaki kirinya akibat penyakit diabetes ketika berusia 40 tahun namun tidak mematah semangat dan minatnya untuk terus menghasilkan seni ukiran kayu pengangkutan ikonik di Pulau Pinang tersebut.

“Jari saya pula terpaksa dipotong tahun lepas kerana jangkitan kuman ketika membuat kerja-kerja ukiran,” katanya yang ditemui Bernama di kediamannya di Kampung Air Itam di sini baru-baru ini.

Omar berkata minat untuk menceburkan diri dalam penghasilan kraf tangan itu lahir ketika di bangku sekolah tetapi hanya mula menghasilkan secara serius pada usia 27 tahun.

“Dulu saya tinggal di Taman Selat, Butterworth dan setiap hari naik feri ke bahagian pulau untuk bekerja sebagai penyelia di sebuah hotel. Semasa di dalam feri, saya selalu mengagumi keadaan feri itu,” katanya.

Selepas berpindah ke Kampung Air Itam, Omar berkata beliau mula menghasilkan ukiran replika feri itu dengan kad manila namun disebabkan kad manila yang lembut, ukiran tersebut tidak bertahan lama.

“Kemudian, saya cuba membuat dengan kadbod dan papan lapis dan hasilnya agak kukuh. Saya juga guna cat untuk mewarnakan feri ini mengikut warna sebenar supaya hasil itu sama seperti feri sebenar,” kata Omar yang dibantu isteri, Siti Fatimah Abu Bakar, 63, dalam menghasilkan ukiran.

Omar berkata kraf tangan yang menggunakan papan lapis dan kayu itu, mengambil masa kira-kira dua minggu untuk disiapkan bermula dengan proses memotong kayu, mengukir, mengecat dan seterusnya diletak dalam kotak kaca.

Menurutnya replika feri yang dihasilkan itu berukuran 30 sentimeter (cm) dan 76cm manakala yang paling besar pernah dihasilkan adalah 122cm.

“Cabaran utama menghasilkan ukiran replika feri adalah ketika proses menebuk bagi menghasilkan tingkap…ia mengambil masa dan perlu bersabar supaya hasilnya akan nampak kemas,” katanya dan menambah ukiran berkenaan dijual pada harga RM250 hingga RM800 mengikut saiz.

Selain ukiran feri, Omar juga menghasilkan ukiran replika kereta api Bukit Bendera dengan menggunakan cara ukiran kayu yang sama dan ia mendapat tempahan daripada Perbadanan Bukit Bendera untuk diletakkan dalam muzium di Bukit Bendera.

Menurut Omar, beliau juga banyak menghadiahkan hasil seni ukiran kepada bekas jurulatih pasukan bola sepak Pulau Pinang Irfan Bakti Abu Salim dan juga pemain import Pulau Pinang dari Maghribi, Merzagua Abderrazak.

“Saya juga menerima banyak tempahan daripada individu, pihak swasta dan kilang untuk dijadikan cenderahati kepada kenalan di dalam dan luar negara,” katanya yang telah menghasilkan lebih 500 ukiran replika feri dan kereta api Bukit Bendera.—AlHijrah Online


11 TAHUN: TV ALHIJRAH TERUS TERBANG TINGGI – ZULKIFLI

KUALA LUMPUR: “Saingan yang diberikan bocah 11 tahun ini, jangan dipandang enteng! Kerana itulah TV Alhijrah terus dihormati dan disegani.”

Demikian tegas Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri dalam catatannya di laman sosial sempena ulang tahun ke-11, TV Alhijrah pada 1 Muharram tahun ini.

Menurut Zulkifli, TV Alhijrah bukan untuk menyaingi mana-mana stesen televisyen lain, namun kedudukannya sangat istimewa kerana elemen-elemen agama yang tersendiri ada pada TV Alhijrah.

“Sepanjang 11 tahun ini, saya melihat sendiri perkembangan TV Alhijrah yang begitu membanggakan. Bermula daripada siaran yang hanya di Selangor, Terengganu, Johor, Sabah dan Sarawak, kini slogan “TV Kita Untuk Semua” sudah mencapai ke Singapura, Brunei, Thailand (Selatan Thailand) dan Indonesia (Riau dan Kalimantan).

“Usia 11 tahun bagi seorang manusia, sudah cukup matang untuk membezakan baik dan buruk. Jika saya mempunyai anak yang berusia 11 tahun, saya sudah mengizinkannya untuk memberi keputusan dalam beberapa hal yang sesuai dengan usia dan pengalamannya,” jelasnya menerusi hantaran di Facebook beliau.

Mengulas lanjut, Zulkifli yang dipertanggungjawab menjaga TV Alhijrah sebagai salah satu agensi di bawah kementeriannya, telah diberikan kebebasan sepenuhnya kepada stesen televisyen itu untuk berkarya dan bereskperimentasi selagi dalam lingkungan syarak.

Jelasnya, TV Alhijrah akan terus menyediakan kandungan kreatif Islam yang membudayakan elemen akidah, akhlak dan syariah.

“TV Alhijrah tidak boleh sekadar ‘ada’ tetapi peranannya perlu terus dirasakan oleh semua pihak. Bukan lagi di peringkat nasional, tetapi global.

“Terbanglah dengan lebih tinggi. Jadilah anak yang pemberani. Sebagai ‘bapa’, saya sentiasa ada bersama kerana segalanya bermula di sini, di hati.

“Saya sayang stesen televisyen Islam nombor satu negara ini,” katanya.—AlHijrah Online


Aqsapedia platform perkembangan terkini Masjid al-Aqsa

KUALA LUMPUR – Al-Quds Foundation Malaysia (QFM) dengan
kerjasama Humanitarian Care Malaysia (MyCARE) melancarkan Aqsapedia, laman web
ensiklopedia khusus tentang al-Aqsa sebagai platform rujukan kepada mereka yang
berminat untuk mengetahui perkembangan terkini tentang Masjid al-Aqsa.

Ketua Pegawai Eksekutif QFM, Dr. Sharif Amin Abu Shammala berkata, usaha menubuhkan laman ini bagi menyuntik dan menyebar luas kesedaran masyarakat tentang perjuangan mempertahankan Masjid al-Aqsa dari penjajahan dan tindakan biadab Zionis Israel.

“Aqsapedia mampu menjadi platform rujukan kepada para penyelidik, ahli akademik serta orang awam untuk mengetahui lebih lanjut tentang Masjid al-Aqsa dan bagaimana mereka boleh menyumbang kepada projek untuk membela dan menyelamatkan al-Aqsa,” katanya dalam majlis pelancaran di Hotel Putra, di sini hari ini.

Aqsapedia yang boleh diakses melalui pautan aqsapedia.net diterbitkan dalam pilihan lapan bahasa iaitu Melayu, Mandarin, Tamil, Inggeris, Indonesia, Arab, Thai dan Hindi untuk capaian yang lebih meluas dan menjana lebih ramai penyokong Palestin.

“Ini sekaligus dapat mengukuhkan lagi perjuangan menentang propaganda serta projek Zionis Israel untuk mengambil alih dan menukar identiti Masjid al-Aqsa kepada milik Yahudi (Yahudisasi),” tambahnya.

Selain menjadi simbol perjuangan berterusan dunia Islam dalam melindungi Masjid al-Aqsa, Aqsapedia juga merupakan platform untuk membuktikan kesediaan dan komitmen negara-negara Islam dalam menentang musuh dan terus memberi tekanan kepada Israel.

Terbaru, sejumlah umat Islam di Palestin cedera selepas bertembung
dengan polis Israel di pekarangan Masjid al-Aqsa ketika umat Islam di seluruh
dunia menyambut Aidiladha.


BERITA ALHIJRAH TERSENARAI RANKING CAPAIAN LUAR TALIAN INSTITUT KAJIAN KEWARTAWANAN REUTERS

OXFORD, UK: Program berita waktu perdana TV Alhijrah, Berita Alhijrah tersenarai dalam 16 program berita luar talian yang mencatat capaian tertinggi, menurut laporan Institut Kajian Kewartawanan Reuters, hari ini.

Berita Alhijrah tersenarai pada kedudukan kesebelas dalam kategori TV, radio dan media cetak dengan capaian (reach) mingguan 9%.

Berdasarkan laporan itu juga, Berita Alhijrah memperoleh capaian lebih tinggi berbanding program Bernama News Channel (BNC), BBC News, Berita NTV7, CNN dan akhbar cetak Sin Chew Daily.

“Satu pencapaian yang membanggakan buat Berita Alhijrah kerana tersenarai dalam kalangan pemain industri pemberitaan terkemuka. Ini manifestasi bahawa Berita Alhijrah memiliki daya saing yang positif, di samping pelaporan yang berkualiti.

“Ketika ini, Berita Alhijrah juga juga agresif memaparkan kandungan menerusi platform media sosial, terutamanya TikTok, Instagram dan Facebook, selain portal berita Alhijrah Online,” menurut Namanzee Harris, Ketua Pegawai Eksekutif TV Alhijrah.

Dalam laporan itu, kategori TV, radio dan media cetak itu diungguli Berita TV3, Astro Awani dan Harian Metro, masing-masing berada pada kedudukan pertama, kedua dan ketiga.

Turut tersenarai, Berita Harian, Sinar Harian, Berita RTM, The Star, Berita TV9, New Straits Times dan Berita 8TV.

Sementara itu, laporan sama turut menyatakan, penggunaan mingguan akhbar cetak telah jatuh merudum lebih 50 peratus sejak 2017.

“Berita di platform televisyen juga dilihat semakin kurang mendapat perhatian masyarakat berikutan akses kepada berita lebih mudah melalui platform media sosial, khususnya melalui Facebook, Whatsapp, Youtube dan TikTok,” menurut Zaharom Nain, penulis artikel yang bernaung di bawah Institut Kajian Kewartawanan Reuters.

Zaharom memperjelas data-data kajian institut berkenaan pada laman sesawangrasmi Institut Reuters.

Institut Kajian Kewartawanan Reuters adalah badan yang dibiayai oleh Yayasan Thomson Reuters, iaitu badan amal Thomson Reuters. -Alhijrah Online


AMRAN TOMPEL MENINGGAL DUNIA

KUALA LUMPUR: Pelakon veteran, Amran Aman Ramlie atau lebih dikenali sebagai Amran Tompel telah meninggal dunia, petang tadi.

Pemergian Allahyarham yang merupakan anak kepada seniman tersohor, Aman Ramli Jaafar atau AR Tompel itu dilapor telah disahkan oleh ahli keluarganya.

Allahyarham yang berusia 72 tahun itu merupakan saudara kandung kepada dua lagi pelakon tersohor Armaya Aman Ramlie (AR Badul) dan Adlin Aman Ramlie.

Menurut AR Badul yang merupakan abang Allahyarham, arwah adiknya dimaklumkan tamat tempoh berkuarantin pada hari ini.

“Kematiannya berpunca dari sakit tua, masalah buah pinggang dan baru-baru ini Amran positif COVID-19 dan jalani kuarantin.

“Hari ini hari terakhir kuarantin dan tak sangka dia sudah tiada,” katanya seperti dilapor Harian Metro.

Sebelum ini, Allahyarham mengalami gejala pelupa selepas terlantar akibat serangan angin ahmar sehingga menyebabkan dia kurang selera makan yang mengakibat berat badannya semakin menurun.

Pada awal Mac 2020, Allahyarham telah dimasukkan ke Hospital Jelebu, Negeri Sembilan selepas mengadu tangan kirinya tidak boleh bergerak namun dibenarkan pulang selepas empat hari ditahan di hospital.


‘SAYA MENGHARAPKAN PENGAMPUNAN DARIPADA ALLAH DAN MENDAPAT HAJI MABRUR’

MAKKAH: Pelakon terkenal Lisdawati yang kini berada di Tanah Suci tidak keberatan untuk berkongsi kembara kerohaniannya selepas terpilih menjadi antara 31,600 jemaah haji Malaysia tahun ini.

Ketika ditemui pemberita di sini, Lisdawati atau nama sebenarnya Nisdawati Nazaruddin, 45, menitiskan air mata kerana tidak menyangka terpilih menjadi dhuyufurrahman (tetamu Allah) bersama ibunya, Risda Chalidi, 67, bagi musim haji 1444 Hijrah.

Menyedari kekurangan diri dari segi ilmu agama, katanya beliau mendapatkan khidmat guru agama untuk menambah pengetahuan dalam usaha memperoleh haji mabrur (haji yang diterima Allah SWT) sebelum berangkat ke Tanah Suci pada 22 Mei lepas.

“Saya faham sebagai hamba kita perlu kembali kepada Allah, sebagai pendosa saya mengharapkan pengampunan daripada Allah dan semoga mendapat haji mabrur,” katanya dalam nada sebak.

Menurutnya beliau juga banyak bertanya dengan kenalan yang pernah menunaikan haji bagi mendapatkan gambaran dan nasihat dalam menjalani ibadat itu.

Ditanya sekiranya akan meneruskan karier sebagai anak seni selepas ini, pelakon filem KL Menjerit itu berkata beliau akan terus mencari rezeki dalam bidang itu kerana ia sumber pendapatannya dalam membantu keluarga.

Bagaimanapun, Lisdawati berkata beliau menetapkan syarat seperti menutup aurat dan menjaga batas sebagai seorang muslim dalam memilih watak. — AlHijrah Online


ANAK MAUT KEBAKARAN HOSPITAL: SAMAN DIFAILKAN IBU BAPA AKAN DIBICARAKAN

PUTRAJAYA: Tiga saman kecuaian yang difailkan oleh ibu bapa kepada tiga pesakit yang maut dalam kebakaran di Hospital Sultanah Aminah Johor Bahru pada 2016 akan dibicarakan di Mahkamah Tinggi.

Ini selepas Peguam Kanan Persekutuan Zahilah Mohammad Yusoff yang mewakili pengarah hospital, ketua pengarah kesihatan, Kementerian Kesihatan, kerajaan Malaysia serta pengarah kesihatan negeri Johor bersetuju untuk menarik balik permohonan mereka untuk mendapatkan kebenaran merayu.

Mereka ingin merayu terhadap keputusan Mahkamah Rayuan yang membatalkan keputusan Mahkamah Tinggi pada Februari tahun lepas yang membatalkan saman itu.

Hakim Besar Malaya Tan Sri Mohamad Zabidin Mohd Diah, yang mempengerusikan panel tiga hakim Mahkamah Persekutuan, kemudian membatalkan permohonan kebenaran merayu.

Dua lagi hakim itu ialah hakim Mahkamah Persekutuan Tan Sri Nallini Pathmanathan dan Datuk Abu Bakar Jais.

Dalam prosiding hari ini yang diadakan secara dalam talian, Mohamad Zabidin memberitahu Zahilah bahawa keputusan Mahkamah Rayuan semasa kerajaan memohon kebenaran untuk merayu adalah interlokutori melibatkan isu mengenai statut had.

Hakim itu berkata mahkamah tidak memberikan kebenaran untuk perkara berkaitan interlokutori dan menyoal Zahilah sama ada lebih baik perbicaraan diteruskan di Mahkamah Tinggi dan kerajaan boleh berhujah mengenai isu berkaitan Akta Prosiding Kerajaan dan statut had memandangkan perbicaraan belum bermula.

Hakim Abu Bakar berkata adalah lebih baik isu itu diselesaikan di Mahkamah Tinggi berbanding kerajaan meneruskan permohonan kebenaran merayu kerana keputusan Mahkamah Tinggi boleh dirayu.

Peguam S. Gunasegaran yang mewakili ibu bapa mangsa berkata kerajaan tidak akan diprejudis dan dihalang daripada berhujah mengenai statut had di Mahkamah Tinggi.

Zahilah kemudiannya bersetuju untuk menarik balik permohonan kebenaran merayu itu.

Ibu bapa kepada tiga pesakit itu iaitu Logeswaran Krishnasamy, Choo Lin Fong, dan Kaliama Muniandy, memfailkan saman tersebut pada 2019, mendakwa kecuaian pihak hospital dan kerajaan berhubung kebakaran yang berlaku pada 25 Okt 2016 di wad unit rawatan rapi hospital. Enam pesakit maut dalam kebakaran itu.

Pada 3 Mei lepas, Mahkamah Rayuan membenarkan rayuan yang dikemukakan oleh ibu bapa tiga pesakit itu untuk membatalkan keputusan Mahkamah Tinggi pada Februari tahun lepas yang membatalkan saman mereka.

Mahkamah Tinggi membatalkan saman  mereka atas alasan “halangan masa”‘. Seksyen 2(a) Akta Perlindungan Pihak Berkuasa Awam 1948 mengenakan statut pengehadan tiga tahun ke atas tindakan undang-undang atau pendakwaan individu yang menjalankan tugas awam. — AlHijrah Online


ISU KAMPUNG BARU: KAMI TAK TOLAK PEMBANGUNAN

KUALA LUMPUR: Pemilik dan waris tanah di Kampung Baru bukan membantah pembangunan kawasan itu, sebaliknya mereka tidak bersetuju dengan harga RM850 satu kaki persegi ditawarkan oleh kerajaan.

Kadar itu
diumumkan Menteri Wilayah Persekutuan, Khalid Abdul Samad pada sesi Town Hall
Pembangunan Kampung Baru di Dewan Perdana Felda di ibu negara semalam.

Pesara kerajaan,
Siti Zakiah Othman, 66, berkata tawaran harga itu pertama kali dimaklumkan
kepada pemilik dan pewaris sepanjang cadangan pembangunan Kampung Baru itu
dibincangkan sejak tahun 80-an.

“Saya setuju pembangunan kerana nak sangat melihat Kampung Baru dimajukan kerana keadaannya sekarang sangat buruk.

“Cuma kalau boleh kadar tawaran itu dinaikkan dengan minimum RM1,000 setiap kaki persegi kerana kadar yang diumumkan oleh menteri terlalu rendah,” katanya.

Pemilik tanah
Kampung Baru, Shamlan Yahaya, 60, berkata, beliau berharap ada kata putus
mengenai pembangunan Kampung Baru itu dicapai pada sesi town hall kerana telah
berlarutan dalam tempoh terlalu lama.

“Dalam soal
pembangunan melibatkan projek yang besar, pemilik tanah dan kerajaan perlu
berganding bahu mencari kata sepakat demi generasi masa depan.

“Harga ditawarkan rendah tapi kalau kadarnya dinaikkan bimbang pula jika kos projek menjadi terlalu tinggi dan tak mampu dilaksanakan. Biarlah keadaannya menang buat kedua belah pihak,” katanya.

Dalam masa sama,
katanya, pembangunan dicadangkan diharapkan tidak hanya memfokuskan kepada
kemudahan orang muda sebaliknya kemudahan kepada warga emas yang mahukan
mahukan surau dan dewan tidak keciciran.

Pekerja swasta,
Yusnita Md Yunos, 42, pula berkata, walaupun harga ditawarkan rendah namun
mereka sekeluarga tiada pilihan lain untuk menerimanya.

“Sudah
tiada pilihan kerana tidak selesa dengan kebanjiran warga asing dan lokasi
rumah terletak berhampiran dengan LRT Putra dan Saloma Link. Jika tak terima
tawaran kami akan terhimpit dengan pembangunan dan akhirnya terpaksa keluar
juga.

“Kalau boleh saya minta harganya biarlah munasabah, tawaran itu dinaikkan antara RM1,000 sehingga RM1,500 kaki persegi,” katanya.

Khalid pada sesi
Town Hall itu menjelaskan kadar ditawarkan itu dinilai oleh Jabatan Penilaian
dan Perkhidmatan Harta (JPPH) dengan mengambil kira faktor mengekalkan syarat
kepentingan pemilikan kepada orang Melayu sahaja.

Beliau berkata,
kadar itu tidak termasuk apa-apa struktur atau bangunan yang terletak di
atasnya yang akan dinilai secara berasingan. – SINAR HARIAN


JAWI FOODBANK BERI SUMBANGAN KEPADA 31 WARGA PALESTIN

KUALA LUMPUR: Jabatan Agama Islam Wilayah Persekutuan (JAWI) Foodbank menyampaikan bantuan barangan keperluan asas dan wang tunai kepada 31 rakyat Palestin di Malaysia, semalam.

Sumbangan menerusi inisiatif JAWI Foodbank itu bertempat di Universiti Islam Antarabangsa Malaysia (UIAM) dan Masjid Usamah bin Zaid, Wangsa Maju, yang disampaikan Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al-Bakri.

Menurut Zulkifli, bantuan itu sebahagian daripada misi solidariti bersama rakyat Palestin yang dijalankan secara berperingkat dengan jumlah keseluruhan RM3.3 juta membabitkan bantuan barangan, wang tunai bagi keluarga rakyat Palestin di Malaysia termasuk di Palestin.

“Sumbangan turut diberikan bagi pembiayaan yuran pengajian bagi pelajar warganegara Palestin di universiti terpilih dalam Malaysia.

“Inisiatif ini dilakukan hasil kerjasama Yayasan Waqaf Malaysia (YWM), Jabatan Wakaf Zakat dan Haji (JAWHAR) dan Palestinian Progressive Association–Malaysia (PPAM),” katanya menerusi Facebook hari ini.

Zulkifli mengulas, program tersebut dengan kerjasama Majlis Agama Islam Wilayah Persekutuan (MAIWP), Global Peace Malaysia dan Malaysia For Syria.

Turut hadir Pengarah JAWI, Datuk Mohd Ajib Ismail dan Timbalan Rektor (Perhubungan Pelajar dan Pembangunan Komuniti) UIAM, Prof Madya Dr Zulkifli Hasan dalam program sumbangan tersebut.—AlHijrah Online


MUSTAHIL UNTUK SIAP SEDIA HADAPI MALAPETAKA SEPERTI GEMPA BUMI KUAT – ERDOGAN

ANKARA: Presiden Turkiye Recep Tayyip Erdogan berkata adalah mustahil untuk bersiap sedia menghadapi malapetaka seperti gempa bumi kuat yang melanda negara itu pada Isnin yang mengorbankan lebih 9,000 orang, namun berikrar akan berusaha sedaya-upaya untuk menyelamatkan nyawa rakyat.

“Ada kekurangan, mustahil untuk bersedia menghadapi bencana besar seperti itu.

“Kami tidak akan meninggalkan mana-mana rakyat kami tanpa pengawasan. Kami akan melaksanakan pengurusan bencana dengan mengambil setiap langkah yang perlu supaya tiada siapa yang menderita,” kata Erdogan kepada pemberita di wilayah selatan Hatay, lapor Xinhua.

Angka kematian akibat gempa bumi di selatan Türkiye kini meningkat kepada lebih 12,000 dengan 62,914 cedera.

“Ini adalah masa untuk perpaduan, penyatuan. Dalam keadaan sekarang, saya tidak boleh menerima kempen negatif untuk kepentingan politik semata-mata,” kata Erdogan menjawab tuduhan bahawa kerajaannya gagal menangani bencana itu.

Erdogan berkata setakat ini 3,356 orang terbunuh di Hatay, lokasi yang mencatatkan jumlah kematian tertinggi daripada 10 wilayah di negara itu yang dilanda gempa bumi.

Seramai 21,200 penyelamat termasuk anggota tentera dan polis bertugas di wilayah itu, katanya. –AlHijrah Online


BANJIR TERENGGANU SEMAKIN PULIH

KUALA TERENGGANU, 16 Dis — Banjir di Terengganu beransur pulih tengah hari ini dengan tiga Pusat Pemindahan Sementara (PPS) ditutup secara berperingkat mulai pukul 10 pagi tadi.

Hanya satu PPS masih beroperasi di Hulu Terengganu iaitu PPS di Kampung Pengkalan Ajal yang menempatkan seramai 64 mangsa daripada 20 keluarga ketika ini.

Pengarah Angkatan Pertahanan Awam Malaysia (APM) Terengganu, Leftenan Kolonel Che Adam A Rahman berkata cuaca di kebanyakan daerah juga semakin baik hari ini.

“Ketika ini pergerakan awan tebal yang membawa hujan lebih tertumpu ke utara Terengganu iaitu sekitar daerah Besut dan Kelantan,” katanya.

Sementara itu, Jabatan Pengairan dan Saliran (JPS) melalui portal Info Bencana Jabatan Kebajikan Masyarakat (JKM) pula melaporkan hanya Sungai Nerus di Setiu melepasi paras amaran manakala sungai lain masih berada di paras waspada.

— BERNAMA


3,000 POLIS KAWAL KESELAMATAN DI SUNGAI BESAR ESOK

SUNGAI BESAR, 17 Jun – Kira-kira 3,000 anggota polis akan ditugaskan bagi mengawal keselamatan pada hari pengundian pilihan raya kecil (PRK) kerusi Parlimen Sungai Besar esok.

Pegawai Perhubungan Media Polis Diraja Malaysia (PDRM) bagi PRK berkenaan ACP Khalil Ariffin berkata anggota polis akan ditempatkan di setiap persimpangan dan di semua Pusat Daerah Mengundi.

“Bagi memastikan kelancaran hari mengundi esok, pengundi dinasihatkan keluar awal. “Bagi pengundi luar pula, polis ingin menasihati mereka datang ke sini awal bagi mengelakkan kesesakan jalan raya yang dijangka berlaku di Jalan Persekutuan Klang-Teluk Intan,” katanya kepada pemberita di sini hari ini.

Katanya pengundi tidak perlu risau untuk keluar mengundi kerana pihak polis sentiasa bersedia mengawal keselamatan.

“Polis turut bersedia mengawal keadaan di Pusat Penjumlahan Undi di Dewan Sri Bernam semasa pengumuman keputusan PRK dibuat oleh Suruhanjaya Pilihan Rayaa pada malam itu,” katanya.

Tambah Khalil, beliau turut menasihatkan pengguna jalan raya yang tidak mempunyai apa-apa urusan di Sungai Besar agar menggunakan laluan alternatif sekiranya hendak ke Teluk Intan atau Kuala Selangor.

Mengulas mengenai jumlah laporan sepanjang tempoh berkempen, Khalil memberitahu bahawa sebanyak 26 laporan polis telah dibuat termasuk satu laporan poster calon bertanding disimbah cat di Sekinchan.

“Kami menerima laporan berkenaan pada kira-kira pukul 10 pagi tadi di Balai Polis Sekinchan oleh orang awam, berdasarkan siasatan awal dipercayai kejadian berlaku pada lewat malam atau awal pagi tadi,” katanya.

Khalil berkata 10 kertas siasatan berkaitan kesalahan sepanjang tempoh berkempen telah selesai dijalankan dan diserahkan kepada pihak pendakwa raya untuk tindakan lanjut.

“Kertas siasatan berkenaan melibatkan kes curi, koyak dan bakar poster calon serta fitnah,” katanya.

BERNAMA


AMARAN HUJAN SANGAT LEBAT TAHAP BAHAYA DI EMPAT NEGERI SEHINGGA ESOK

KUALA LUMPUR: Jabatan Meteorologi Malaysia (MetMalaysia) mengeluarkan amaran hujan sangat lebat berterusan tahap bahaya dijangka berlaku di Pahang, Negeri Sembilan, Melaka dan Johor sehingga Khamis ini.

MetMalaysia dalam kenyataan pagi ini, memaklumkan ia melibatkan beberapa kawasan di Pahang iaitu Bera, Pekan dan Rompin manakala tahap buruk di kawasan Jerantut, Bentong, Temerloh, Maran dan Kuantan sehingga 2 Mac ini.

Selain itu, amaran hujan berterusan tahap wasapada dijangka berlaku di Terengganu, Selangor, Kuala Lumpur, Putrajaya manakala di Perak membabitkan lokasi Manjung, Kinta, Perak Tengah, Kampar, Bagan Datuk, Hilir Perak, Batang Padang dan Muallim.

Sementara itu, di Pahang pula meliputi kawasan Tanah Tinggi Cameron, Lipis dan Raub manakala Sarawak membabitkan kawasan Kuching, Serian, Samarahan, Sri Aman, Betong, Sarikei, Sibu, Mukah dan Bintulu (Tatau dan Bintulu) sehingga hari ini.–AlHijrah Online


KORONAVIRUS: CHINA CATAT 56 KES KEMATIAN TERBARU

BEIJING: Jumlah kematian akibat wabak koronavirus di wilayah Hubei, China terus meningkat kepada 350 kes dengan 56 kematian baharu direkodkan semalam.

Reuters melaporkan, sebanyak 2,103 lagi kes dikesan di wilayah itu, menjadikan jumlah keseluruhan kepada 11,177 setakat semalam.

Kematian pertama akibat koronavirus di luar China dilaporkan semalam melibatkan seorang warga China berusia 44 tahun dari bandar Wuhan di wilayah Hubei, yang meninggal dunia di Filipina, Sabtu lalu.

Naib Gabenor wilayah Hubei, Xiao Juhua berkata, wabak itu masih dalam keadaan buruk dan rumit.

Sekurang-kurangnya 171 kes telah dilaporkan di lebih daripada 12 negara dan wilayah lain, termasuk Amerika Syarikat, Jepun, Thailand, Hong Kong dan Britain. — SINAR HARIAN


MASJIDIL HARAM, MASJID NABAWI SIAR SECARA LANGSUNG SOLAT TARAWIH RAMADAN INI

KUALA LUMPUR: Pekeliling yang dikeluarkan Kementerian Hal Ehwal Islam, Dakwah dan Bimbingan (KHEIDB) Arab Saudi berkaitan persediaan masjid-masjid di Arab Saudi untuk menyambut Ramadan 1444H yang tular baru-baru ini tidak terpakai kepada Masjidil Haram dan Masjid Nabawi.

Memetik hantaran Facebook petugas di Konsulat Arab Saudi di Kuala Lumpur, Ahmad Fazrin Yahaya, pekeliling tersebut bukan perkara baharu, sebaliknya peringatan kepada arahan terdahulu.

“Perlu difahami, KHEIDB hanya bertanggungjawab mengawal selia masjid-masjid seluruh Arab Saudi, tetapi tidak termasuk al-Haramain Al-Syareefain iaitu Masjidil Haram dan Masjid Nabawi. Kedua-dua masjid suci ini ditadbir urus oleh Lembaga Pentadbiran Hal Ehwal Masjidil Haram dan Masjid Nabawi di bawah kepimpinan al-Syaikh Dr Abdul Rahman Abdul Aziz al-Sudais.”

Menurutnya pekeliling itu antaranya menyebut mengenai larangan penyiaran secara langsung solat Tarawih.

“Perlu difahami, majoriti imam-imam masjid di Arab Saudi sangat tidak gemar untuk solat mereka disebarkan meluas sama ada secara langsung atau rakaman,” jelas Ahmad Fazrin.

Selain larangan penyiaran secara langsung solat Tarawih, pekeliling itu turut menyentuh tentang tindakan mengehadkan penggunaan pembesar suara, menasihati agar jemaah tidak membawa kanak-kanak untuk mengelak gangguan, dan berbuka puasa di halaman masjid, bukan di dalam masjid.

Dalam pada itu, saluran TV Islam tanah air, TV AlHijrah juga akan menyiarkan secara langsung solat sunat Tarawih sepanjang Ramadan dari tanah suci bermula jam 1 pagi, dan siaran ulangan pada setiap jam 9 malam. –AlHijrah Online


SURAH AR-RAHMAN DAN AL-FURQAN JADI PILIHAN #QURANHOUR TAHUN INI

KUALA LUMPUR: Surah Ar-Rahman dan Surah Al-Furqan menjadi surah pilihan bagi Malaysia #Quranhour pada 30 Ogos ini sempena sambutan kemerdekaan ke-63 pada hari berikutnya.

Ketua Pegawai Eksekutif Yayasan Warisan Ummah Ikhlas (YWUI) , Marhaini Yusoff berkata, misi ‘meng-Qurankan’ bangsa dan mengikhlaskan ummah yang memasuki tahun ke-6 ini membawa kelainan dengan pembinaan 12 personaliti ‘Ibadurrahman berteraskan surah Al-Furqan daripada ayat 63 hingga 77.

Menurutnya, personaliti ‘Ibadurahman adalah gambaran akhlak umat Rasulullah SAW yang mencapai kemuliaan di sisi Allah SWT serta seorang hamba yang menzahirkan tindakan harmoni antaranya menyebar salam, memberi makan, menyambung silaturahim dan mendirikan solat malam ketika orang lain sedang tidur.

“Pada 30 ogos ini kita akan bawa pula tentang siapa hamba kepada Ar-Rahman, di mana kita akan kupas daripada surah Al-Furqan daripada ayat 63 hingga 77.

“Kita bawa kepada apa yang hadis nabi kata, jadi itu kelainan pada tahun ini,” katanya.

Jelas beliau lagi, antara 12 personaliti ‘Ibadurrahman itu adalah tawaduk, berbudi bahasa, mendirikan solat malam, menjauhi zina, tidak bersumpah palsu dan memohon kebaikan untuk keluarga.

Beliau berkata demikian pada sidang media Malaysia #Quranhour di Shah Alam hari ini.

Sementara itu Pengasas Yayasan Warisan Ummah Ikhlas, Datuk Hussamuddin Yaacub berkata usaha itu sebagai inisiatif untuk menjadi ‘Ibadurahman yang dapat memacu transformasi peradaban dunia dengan bermula diri sendiri, keluarga, organisasi dan komuniti.

“Kita berharap semua orang Islam di Malaysia dan seluruh dunia ni dapat khatam tadabur Al-Quran.

“Apabila kita khatam satu Al-Quran, saya rasa ekosistem akan berubah, pemikiran dan budaya orang Islam juga akan berubah,” katanya.

Kempen Malaysia #QuranHour bertemakan Malaysia Harmoni: Pembinaan 12 Personaliti ‘Ibadurrahman akan disiarkan secara langsung menerusi stesen tv antaranya TV Alhijrah dan platform digital pada 30 Ogos ini selama sejam bermula 12 tengah hari hingga 1 tengah hari. — AlHijrah Online


MAJLIS TAHFIZ NEGARA BAKAL DILANCAR TAHUN HADAPAN

KAJANG : Penubuhan Majlis Tahfiz Negara dijangka dilancarkan selewat- lewatnya awal tahun depan.

Menteri di Jabatan Perdana Menteri, Datuk Seri Dr Mujahid Yusof berkata, ketika ini terdapat beberapa isu berkaitan teknikal sedang dalam proses penyelesaian dan penelitian.

“Sebagai sebuah majlis ia perlu ada pengerusi, anggota (yang akan membarisi jawatankuasa majlis) dan kemudian kena ada undang-undang. Selain itu, apabila melibatkan hal agama dan isu Islam, kita juga perlu maklum kepada Majlis Raja-raja.

“Tetapi ini adalah proses biasa dan mengambil sedikit masa untuk menjayakan Majlis Tahfiz Negara. Insya-ALLAH tahun depan ia akan menjadi realiti,” katanya pada sidang media Konvensyen Huffaz Profesional Peringkat Kebangsaan 2019 di Universiti Tenaga Nasional (Uniten) di sini hari ini.

Menurutnya, kerajaan komited merealisasikan penubuhan Majlis Tahfiz Negara selaras dengan usaha menambah baik institusi tahfiz di negara ini.

“Ia juga selaras dengan usaha untuk mengarusperdanakan pendidikan tahfiz yang berperanan mewujud dan menyelaras mekanisme pengiktirafan, memberi pengiktirafan kepada huffaz di samping memantau pematuhan standard pengiktirafan diberikan.

Sementara itu, dalam majlis sama, Mujahid turut menyempurnakan pelancaran Buku Kaedah Hafazan Al-Quran Model Malaysia yang diterbitkan dengan bantuan pakar al-Quran yang terdiri daripada pensyarah universiti serta masyaikh dari institusi tahfiz dalam negara. — SINAR HARIAN


VMS MULA DILAKSANA SEMPADAN MALAYSIA – BRUNEI

MIRI : Sistem Pemantauan Kenderaan (VMS) telah mula dilaksanakan di sempadan Malaysia-Brunei di Kompleks Kastam, Imigresen dan Kuarantin (CIQ) Sungai Tujuh di sini untuk mengurangkan kesesakan di sempadan.Pengarah Jabatan Kastam Diraja Malaysia (JKDM) Sarawak, Datuk Sharifah Halimah Tuanku Taha berkata, pelaksanaan VMS di CIQ Sungai Tujuh adalah yang pertama di Sarawak dan akan diperluaskan di enam CIQ yang ada di negeri ini.

“Setakat 8 Okt 2019 jumlah pengguna berdaftar dalam sistem ialah seramai  70,183 orang dan permohonan yang telah diluluskan adalah sebanyak  58,460 permohonan di CIQ Sungai Tujuh,” katanya kepada pemberita selepas  perasmian VMS di CIQ Sungai Tujuh hari ini.

Perasmian VMS itu disempurnakan oleh Menteri Muda Pelancongan, Kesenian dan Kebudayaan Sarawak Datuk Sebastian Ting Chiew Yew.

Sharifah
 Halimah berkata dengan pelaksanaan VMS dapat mengurangkan kesesakan di
pintu masuk sempadan dengan proses pemeriksaan dapat disiapkan dalam
tempoh kurang dari seminit dan memantau pergerakan kenderaan bermotor
pendaftaran asing untuk tujuan memandu atau dieksport.

Beliau
 berkata, VMS telah mula dilaksanakan secara percubaan pada 25 Jun lepas
 dengan penggunaan sepenuhnya pada 1 Ogos dan dilihat berjaya
mengurangkan kesesakan kerana menggunakan kaedah pandu lalu dengan hanya
 mengunakan imbasan Kod QR ke atas setiap pas kenderaan.

Terdahulu
 di dalam ucapannya, Sharifah Halimah berkata kategori yang layak untuk
memohon VMS ialah warga asing, warga Malaysia yang memegang status tetap
 negara asing dan warga Malaysia yang memiliki permit kerja sah negara
asing.

Sementara
 itu, Ting yang turut berucap mengumumkan peruntukan RM200,000 daripada
dana Program Transformasi Luar Bandar (RTP) yang diperuntukkan untuk
setiap Ahli Dewan Undangan Negeri (ADUN) Sarawak untuk membantu JKDM
melaksankan VMS di seluruh negeri. — BERNAMA